
PËR GJENDJEN  NË SHËRBIMIN CIVIL

Kuvendi i Shqipërisë,
- duke njohur domosdoshmërinë e krijimit të një shërbimi civil profesional dhe të qëndrueshëm;
- duke vlerësuar rëndësinë e krijimit dhe konsolidimit të një sistemi karriere  në shërbimin civil;
- duke mbështetur zhvillimin e mëtejshëm dhe thellimin e reformave  në shërbimin civil për sa i përket fushës së veprimit të tij nga njëra anë dhe përmirësimit cilësor të komponentëve përbërës të menaxhimit të burimeve njerëzore, nga ana tjetër;
- duke mundësuar për krijimin e institucioneve të reja dhe forcimin e atyre ekzistuese nëpërmjet miratimit të kuadrit ligjor përkatës, me qëllim zbatimin e legjislacionit të shërbimit civil;
në mbështetje të nenit 4 të ligjit nr.8549, datë 11.11.1999 "Statusi i nëpunësit civil" dhe të nenit 103 pika 3 të Rregullores së Kuvendit, për vitin 2004,
Vlerësoi se:
- është rritur qëndrueshmëria  në punë e nëpunësve civilë;
- është rritur profesionalizmi i nëpunësve bazuar  në meritat profesionale dhe intelektuale;
- është përmirësuar procesi i realizimit të pranimit  në shërbimin civil nëpërmjet procedurave të konkurrimit të hapur dhe publik;
- është rritur interesi për t'u punësuar  në shërbimin civil dhe administratën publike  në përgjithësi;
- janë forcuar kapacitetet e nevojshme për të gjithë komponentët e menaxhimit të burimeve njerëzore dhe zbatimit të legjislacionit të shërbimit civil;
- është siguruar shtrirja e reformës  në administratën publike me komponentin e reformës funksionale dhe strukturore, si dhe përmirësimin e procedurave të përdorimit të teknologjive të informacionit dhe komunikimit  në veprimtarinë e brendshme të administratës publike;
- është konsoliduar veprimtaria e institucioneve të tilla, si Departamenti i Administratës Publike, Komisioni i Shërbimit Civil, Instituti i Trajnimit të Administratës Publike  në procesin e reformës  në shërbimin civil.
Për vitin 2005, Kuvendi i Shqipërisë kërkon të realizohen objektivat e mëposhtëm për shërbimin civil:
- kalimi i reformës  në shërbimin civil  në një etapë strategjike dhe cilësore, duke përfshirë edhe komponentët e tjerë të reformës  në administratën publike;
- krijimi e kushteve të domosdoshme për fillimin e zbatimit të sistemit të karrierës  në shërbimin civil;
- respektimi korrekt i procedurave të parashikuara nga legjislacioni i shërbimit civil për uljen e numrit të pozicioneve të lira në këtë shërbim, si dhe forcimi i strukturave të institucioneve, me qëllim unifikimin e strukturave mbështetëse, për të mundësuar standardizimin e përshkrimeve të punës për pozicione të njëjta;
- hartimi i kurrikulave të reja trajnuese për t'iu përshtatur sa më mirë nëpunësve të institucioneve qendrore, duke shfrytëzuar kapacitetet më të mira intelektuale nëpërmjet ndërthurjes së përgatitjes akademike me prakticienë të fushave përkatëse;
- shtrirja e reformës  në fushën e pagave nëpërmjet zbatimit të strukturës së re të pagave për institucionet  në varësi të Këshillit të Ministrave, me qëllim krijimin e një sistemi pagash të harmonizuar, transparent e të mbështetur  në vlerën relative të vendit të punës, si dhe  në përputhje me përparësitë qeveritare;
- ndërgjegjësimi i titullarëve të institucioneve qendrore për respektimin e vendimeve të gjykatave  në rastet e ankimeve nga punonjës të shërbimit civil;
- minimizimi i rasteve të largimit nga shërbimi civil për motive që nuk lidhen me masat disiplinore, ndryshimin e kërkesave të vendit të punës ose mbylljen dhe ristrukturimin e institucioneve të administratës publike;
- ngritja  në një nivel më të lartë, sipas kërkesave të kohës, e bashkëveprimit institucional ndërmjet Komisionit të Shërbimit Civil dhe Departamentit të Administratës Publike;
- përmirësimi i vazhdueshëm i kuadrit ligjor ekzistues dhe korrigjimi i mangësive të evidentuara nga zbatimi  në praktikë i reformës nëpërmjet zgjerimit të fushës së veprimit të ligjit "Statusi i nëpunësit civil", duke përfshirë  në fushën e tij të veprimit kategori të tjera të institucioneve të administratës publike si "institucione  në varësi të Këshillit të Ministrave", të ministrive të linjës, administratës së prefektit dhe komunave etj.;
- ndryshimi i procedurave të testimit për pranimin  në shërbimin civil, me qëllim rritjen e cilësisë së "produktit" të testimit, rritjen e shpejtësisë për plotësimin e vendeve vakante, uljen e diskrecionit të përzgjedhjes së kandidatit për t'u emëruar  në shërbimin civil, duke eliminuar mundësinë e përzgjedhjes nga eprori direkt dhe duke siguruar përzgjedhjen e kandidatit më të mirë.

Tiranë më 21.3.2005



REZOLUTË

PËR VLERËSIMIN E RAPORTIT VJETOR TË KËSHILLIT DREJTUES TË RTSH-SË PËR VITIN 2004

Kuvendi i Republikës së Shqipërisë:
- duke njohur rolin dhe rëndësinë e RTSH-së në pluralizmin mediatik në Shqipëri, si i vetmi operator, që i përket publikut;
- duke vlerësuar se rëndësia e këtij institucioni shtrihet përtej vetë mënyrës së funksionimit të RTSH-së, me ndikim në përshtatjen e të gjithë spektrit të operatorëve radio e televizivë në raport me publikun;
- duke çmuar se me gjithë përpjekjet dhe angazhimin për të rritur autoritetin dhe besueshmërinë e RTSH-së në sytë e publikut, përmes vërtetësisë dhe profesionalizmit, gjendja e tanishme në këtë institucion nuk është në standardet që përcakton ligji;
- duke vlerësuar se për të arritur në përmasat reale të një transmetuesi kombëtar publik, ka nisur një proces shndërrimi nga operator shtetëror në publik, proces ky që nuk ka ecur me ritmet e duhura;
konstaton se:
- Këshilli Drejtues i RTSH-së nuk ka përmbushur detyrimet që i ngarkon ligji dhe për të cilat është votuar nga Kuvendi.
Duke njohur vështirësitë dhe domosdoshmërinë e përshpejtimit të reformave që mbyllin procesin e shndërrimit në transmetues publik,
Kuvendi i kërkon Këshillit Drejtues të RTSH-së:
1. Brenda datës 30 maj 2005 të paraqesë në Komisionin për Edukimin dhe Mjetet e Informimit Publik propozimet për ndryshimet e konsideruara të nevojshme në ligjin nr. 8410, datë 30.9.1998 "Për radion dhe televizionin publik e privat në Republikën e Shqipërisë", i ndryshuar dhe në Statutin e RTSH-së.
2. Të miratojë brenda këtij viti strategjinë e shndërrimit të RTSH-së në transmetues publik dhe aktet e tjera të nevojshme që kompletojnë tërësinë e këtij procesi.
3. Të realizojë detyrimet ligjore që kanë të bëjnë me:
a) miratimin e strukturës organizative, programore dhe reformën e pagave në RTSH;
b) mbulimin me sinjal të territorit të Republikës së Shqipërisë, sipas përcaktimeve të ligjit nr. 8410, datë 30.9.1998 "Për radion dhe televizionin publik e privat në Republikën e Shqipërisë", i ndryshuar;
c) hapjen e kanalit të dytë të RTSH-së, sipas detyrimeve të përcaktuara në ligjin e sipërpërmendur dhe shqyrtimin e mundësisë së realizimit të transmetimit të këtij kanali nëpërmjet teknologjisë dixhitale;
ç) përmbushjen e detyrimeve që lidhen me raportin e programeve të prodhuara nga ky operator me ato të blera e të huazuara.

Tiranë, më 31.3.2005



Dekret
Nr.4527, datë 1.4.2005

Për lirim ambasadori

Në mbështetje të nenit 92 pika dh, nenit 93 të Kushtetutës dhe nenit 21 të ligjit nr.9095, datë 3.7.2003 “Për shërbimin e jashtëm të Republikës së Shqipërisë”, me propozim të Kryeministrit,

Dekretoj:

Neni 1

Zotit Avni Xhelili, Ambasador i Jashtëzakonshëm dhe Fuqiplotë i Republikës së Shqipërisë në Republikën e Rusisë, i hiqet akreditimi Ambasador i Jashtëzakonshëm dhe Fuqiplotë jorezident i Republikës së Shqipërisë në Republikën e Moldavisë.

Neni 2

Ky dekret hyn në fuqi menjëherë.

Presidenti i Republikës së Shqipërisë
Alfred Moisiu


Dekret
Nr.4528, datë 1.4.2005

Për emërim ambasadori

Në mbështetje të nenit 92 pika dh, nenit 93 të Kushtetutës dhe nenit 21 të ligjit nr.9095, datë 3.7.2003 “Për shërbimin e jashtëm të Republikës së Shqipërisë”, me propozim të Kryeministrit,

Dekretoj:

Neni 1

Zoti Fatmir Kumbaro, Ambasador i Jashtëzakonshëm dhe Fuqiplotë i Republikës së Shqipërisë në Republikën e Bullgarisë, akreditohet Ambasador i Jashtëzakonshëm dhe Fuqiplotë jorezident i Republikës së Shqipërisë në Republikën e Moldavisë.

Neni 2

Ky dekret hyn në fuqi menjëherë.

Presidenti i Republikës së Shqipërisë
Alfred Moisiu
Dekret
Nr.4541, datë 25.4.2005

Për caktimin e datës së zgjedhjeve për Kuvendin

Në mbështetje të nenit 92 gërma “gj” të Kushtetutës dhe të nenit 7 pika 3 të ligjit nr.9087, datë 19.6.2003 “Kodi Zgjedhor i Republikës së Shqipërisë”, i ndryshuar

Dekretoj:

Neni 1

Zgjedhjet për Kuvendin të zhvillohen ditën e dielë, datë 3 korrik 2005.

Neni 2

Ky dekret hyn në fuqi menjëherë.

Presidenti i Republikës së Shqipërisë
Alfred Moisiu



Vendim 
Nr.201, datë 7.4.2005

Për autorizimin e shoqërive tregtare me kapital shtetëror, të sektorit strategjik, të rivlerësojnë pasuritë

Në mbështetje të nenit 100 të Kushtetutës dhe të shkronjës “c” të nenit 70 të ligjit nr.7661, datë 19.1.1993 “Për  kontabilitetin”, me propozimin e Ministrit të Ekonomisë, Këshilli i Ministrave

Vendosi:

1. Shoqëritë tregtare me kapital shtetëror, të sektorit strategjik, “Albtelecom” sh.a., Tiranë, “Posta shqiptare” sh.a., Tiranë, “Autoriteti portual” sh.a., Durrës, “Armo” sh.a., Fier, “Albpetrol” sh.a., Fier, “Anta” sh.a., Tiranë, “Drejtoria e Përgjithshme e Hekurudhave” sh.a., Durrës dhe “Ndërmarrja e ujësjellës-kanalizimeve” sh.a., Tiranë, të kryejnë rivlerësimin e aktiveve të qëndrueshme, të trupëzuara, në zotërim të tyre, duke përdorur metodat e standardeve ndërkombëtare të raportimit financiar (IFRS).
2. Vlerat e këtyre aktiveve të pasqyrohen në bilancet e vitit 2005 të këtyre shoqërive, të hartuara në mbështetje të ligjit nr.7661, datë 19.1.1993 “Për kontabilitetin” dhe të vendimit nr.334, datë 9.7.1993 të Këshillit të Ministrave “Për miratimin e planit të përgjithshëm”, si dhe të njihen nga sistemi fiskal.
3. Ngarkohen Ministria e Ekonomisë dhe shoqëritë e përmendura në pikën 1 për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Fatos Nano


Vendim
Nr.202, datë 7.4.2005

Për miratimin e marrëveshjes, ndërmjet këshillit të Ministrave të Republikës së Shqipërisë dhe qeverisë së Republikës orientale të uruguait, për bashkëpunim kulturor

Në mbështetje të nenit 100 të Kushtetutës dhe të neneve 17 e 23 të ligjit nr.8371, datë 9.7.1998 “Për lidhjen e traktateve dhe marrëveshjeve ndërkombëtare”, me propozimin e Ministrit të Punëve të Jashtme, Këshilli i Ministrave

Vendosi:

Miratimin e marrëveshjes, ndërmjet Këshillit të Ministrave të Republikës së Shqipërisë dhe Qeverisë së Republikës Orientale të Uruguait, për bashkëpunim kulturor.
Ky vendim hyn në fuqi pas botimit në Fletoren Zyrtare.
Kryeministri
Fatos Nano



Marrëveshje 
ndërmjet qeverisë së Republikës Të Shqipërisë dhe qeverisë së republikës orientale të uruguait, për bashkëpunimin kulturor

Qeveria e Republikës së Shqipërisë dhe Qeveria e Republikës Orientale të Uruguait, që më tutje do të quhen Palë,
duke dëshiruar të zhvillojnë dhe të përforcojnë marrëdhëniet miqësore që ekzistojnë tashmë ndërmjet dy vendeve;
duke dashur të thellojnë bashkëpunimin në fushën e kulturës;
u morën vesh për sa më poshtë:

Neni 1

Palët do të zhvillojnë bashkëpunim në fusha të ndryshme kulturore me interes të ndërsjellë dhe do të japin ndihmesë në veçanti:
- në shkëmbimin e grupeve artistike, teatrale dhe muzikore, si dhe të interpretuesve të veçantë;
- në bashkëpunimin në fushën e kinematografisë, nëpërmjet shkëmbimit të filmave ose pjesëmarrjes në festivalet  ndërkombëtare të organizuara nga Pala tjetër;
- në shkëmbimin e ekspozitave të pikturës dhe të ekspozitave të tjera artistike.

Neni 2

Palët do të japin ndihmesë në bashkëpunimin dhe shkëmbimin e informacionit ndërmjet muzeve, bibliotekave dhe arkikave të të dy vendeve.

Neni 3

Palët do të organizojnë konferenca dhe seminare ndërkombëtare të karakterit kulturor me pjesëmarrjen e ekspertëve të institucioneve të tyre përkatëse të specializuara, publike  dhe private, si dhe të specialistëve që studiojnë mbrojtjen e trashëgimisë kulturore kombëtare.

Neni 4

Çdo Palë do të lehtësojë pjesëmarrjen e përfaqësuesve të saj në konferenca, takime dhe konkurse me karakter kulturor, të organizuara nga Pala tjetër.

Neni 5

Palët do të vazhdojnë proceset e thellimit të qendrave kulturore në kryeqytetet e tyre përkatëse, në bazë të parimit të ndërsjellësisë.
Palët do të përcaktojnë me një marrëveshje të posaçme statusin ligjor dhe kushtet e funksionimit të këtyre qendrave.

Neni 6

Palët do të japin ndihmesë në kremtimin e takimeve dhe në shkëmbimin e artistëve, specialistëve dhe përvojës në lëmin e edukimit artistik.

Neni 7

Palët do të krijojnë një komision të përbashkët uruguaiano-shqiptar që do të përbëhet nga përfaqësues të dy vendeve, që do të mblidhen me rotacion në Tiranë dhe Montevideo në çdo 3 (tre) vjet.
Komisioni do të përpunojë programet e bashkëpunimit dhe do të caktojë detajet e financimit të tyre. Po ashtu, do të shqyrtojë të gjitha problemet që lidhen me vënien në jetë të kësaj Marrëveshjeje.

Neni 8

Kjo Marrëveshje do të hyjë në fuqi datën e të fundmes nga notifikimet me shkrim nëpërmjet të cilave Palët do të bëjnë të ditur që janë plotësuar të gjitha veprimet përkatëse të brendshme dhe të domosdoshme, të detyrueshme për marrëveshje ndërkombëtare.

Neni 9

Kjo Marrëveshje do të ketë një kohëzgjatje prej pesë vjetësh dhe do të përtërihet automatikisht për periudha të barabarta, në qoftë se njëra nga Palët nuk do të njoftojë tjetrën me shkrim dhe në rrugë diplomatike, mbi synimin e saj për t’i dhënë fund, me një hershmëri prej gjashtë muajsh nga data e skadimit të këtij afati.
Përpiluar në Montevideo, më 15 maj 2000, në katër ekzemplarë origjinalë, dy në gjuhën shqipe dhe dy në gjuhën spanjolle, duke qenë që të katër barazisht autentikë.











Vendim
Nr.204, datë 7.4.2005

Për lejimin e institutit të sigurimeve shoqërore të përdorë procedurën “prokurim i drejtpërdrejtë“, për prodhimin e mjeteve lëvizëse për invalidë

Në mbështetje të nenit 100 të Kushtetutës, të pikës 3 të nenit 17 të ligjit nr.7971, datë 26.7.1995 “Për prokurim publik”, të ndryshuar, të neneve 2 e 67 të ligjit nr.7703, datë 11.5.1993 “Për sigurimet shoqërore në Republikën e Shqipërisë”, të ndryshuar, dhe të nenit 7 të ligjit nr.9339, datë 21.12.2004 “Për Buxhetin e Shtetit të vitit 2005”, me propozimin e Ministrit të Punës dhe të Çështjeve Sociale, Këshilli i Ministrave

Vendosi:

1. Lejimin e Institutit të Sigurimeve Shoqërore që, për fondin prej 5 000 000 (pesë milionë) lekësh, të përdorë procedurën “Prokurim i drejtpërdrejtë”, me fondacionin shqiptar “Për të drejtat e personave me aftësi të kufizuar”, për prodhimin e mjeteve lëvizëse për invalidë, sipas termave të referencës, që i bashkëlidhen këtij vendimi.
2. Ngarkohet Instituti i Sigurimeve Shoqërore për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Fatos Nano



Termat e referencës

Sasia		200 copë
Fondi		5 000 000 lekë

Përshkrimi i detajuar i mallit, karrige me rrota për invalidë
Të dhëna teknike:
- Struktura (materiali)		çelik
- Përmasat			95 x 60 x 90 h
- Volumi			0.52m3
- Pesha				16.5 kg

Të dhëna të përgjithshme
- Struktura çeliku e lyer me material të paoksidueshëm;
- Materiali sintetik mbajtës ipoalergjik, material që lahet dhe që mund të hiqet lehtësisht në rast zëvendësimi;
- Pedana për vendosjen e këmbëve të rregullueshme, të fiksuara dhe të çmontueshme;
- Doreza të veshura në pjesën e prapme për shoqëruesin;
- Karrige me rrota e dizenjuar për zona rurale dhe urbane;
- Gomat e pasme 20” ose 24”;
- Gomat e para 0 100, 125 dhe 150, mishi ose tubolare;
- Këndi i gomave të pasme 0-12 gradë.


Vendim
Nr.206, datë 7.4.2005

Për ndryshimin e përgjegjësisë së administrimit të sipërfaqes 30 800 m2, pjesë e repartit ushtarak nr.4020, rinas nga ministria e mbrojtjes te ministria e transportit dhe e telekomunikacionit, dhe për një ndryshim në vendimin nr.515, datë 18.7.2003 të KëshilLit të ministrave “për miratimIn e listës së inventarit të pronave të paluajtshme shtetërore, të cilat  i kalojnë në përgjegjësi administrimi ministrisë së mbrojtjes”

Në mbështetje të nenit 100 të Kushtetutës, të neneve 13 e 15 të ligjit nr.8743, datë 22.2.2001 “Për pronat e paluajtshme të shtetit”, me propozimin e Ministrit të Mbrojtjes, Këshilli i Ministrave

Vendosi:

1. Sipërfaqja 30 800 m2, në zonën kadastrale 3096 të fshatit  Qerekë (parcela 34), pjesë e repartit ushtarak nr.4020, Rinas, në përgjegjësi administrimi të Ministrisë së Mbrojtjes, të kalojë në përgjegjësi administrimi të Ministrisë së Transportit dhe të Telekomunikacionit, për ndërtimin, vënien në punë, operimin dhe mirëmbajtjen e aeroportit “Nënë Tereza”, Tiranë.
2. Sipërfaqja 30 800 m2, pjesë e pronës me numër rendor 794, “Reparti ushtarak nr.4020, Rinas”, sipas genplanit, që i bashkëlidhet këtij vendimi, të hiqet nga lista e inventarit të pronave të paluajtshme shtetërore, e cila i bashkëlidhet vendimit nr.515, datë 18.7.2003 të Këshillit të Ministrave.
3. Ministrisë së Transportit dhe të Telekomunikacionit i ndalohet ta ndryshojë destinacionin e pronës së përcaktuar në këtë vendim.


4. Ngarkohen Ministri i Mbrojtjes, Ministri i Transportit dhe i Telekomunikacionit, Ministri i Pushtetit Vendor dhe i Decentralizimit dhe kryeregjistruesi i Zyrës Qendrore të Regjistrimit të Pasurive të Paluajtshme të ndjekin procedurat e nevojshme, për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri 
Fatos Nano

Vendim
Nr.209, datë 7.4.2005

Për një ndryshim në vendimin nr.124, datë 2.3.2005 të këshillit të ministrave “Për përcaktimin e numrit të punonjësve buxhetorË të ministrive dhe institucioneve qendrore, për vitin 2005”

Në mbështetje të nenit 100 të Kushtetutës dhe të nenit 8 të ligjit nr.9339, datë 21.12.2004 “Për Buxhetin e Shtetit të vitit 2005”, me propozimin e Ministrit të Financave, Këshilli i Ministrave

Vendosi:

1. Në vendimin nr.124, datë 2.3.2005 të Këshillit të Ministrave, në listën që i bashkëlidhet këtij vendimi, numri i punonjësve për disa ministri dhe institucione qendrore të ndryshojë si më poshtë vijon:

- Këshilli i Ministrave					329 	punonjës;
- Ministria e Bujqësisë dhe e Ushqimit			1300 	punonjës;
- Drejtoria e Përgjithshme e Pyjeve dhe Kullotave	1000 	punonjës;
- Ministria e Rregullimit të Territorit dhe e Turizmit	450 	punonjës;
- Instituti i Integrimit të ish-të Përndjekurve Politikë	36 	punonjës;
- Agjencia Kombëtare e Privatizimit			44 	punonjës;
- Drejtoria e Përgjithshme e Tatimeve			1517 	punonjës.
2. Ngarkohen ministritë dhe institucionet qendrore, të përmendura në pikën 1, për zbatimin e këtij vendimi.
Ky vendim hyn në fuqi pas botimit në Fletoren Zyrtare dhe i shtrin efektet nga data 1 maj 2005.

Kryeministri
Fatos Nano


Vendim
Nr.212, datë 7.4.2005

Për shpronësimin, për interes publik, të pronarëve të pasurive të paluajtshme, pronë private, që preken nga projekti i ristrukturimit të aeroportit “Nënë Tereza” SHA

Në mbështetje të nenit 100 të Kushtetutës dhe të neneve 5, pika 1, 20 e 21 të ligjit nr.8561, datë 22.12.1999 “Për shpronësimet dhe marrjen në përdorim të përkohshëm të pasurisë pronë private, për interes publik”, me propozimin e Ministrit të Transportit dhe të Telekomunikacionit, Këshilli i Ministrave

Vendosi:

1. Shpronësimin, për interes publik, të pronarëve të pasurive të paluajtshme, pronë private, që preken nga projekti i ristrukturimit të aeroportit “Nënë Tereza” sh.a.
2. Shpronësimi të bëhet në favor të aeroportit “Nënë Tereza” sh.a.
3. Pronarët e pasurive të paluajtshme, që shpronësohen, të kompensohen në vlerë të plotë, sipas masës përkatëse, që paraqitet në tabelën që i bashkëlidhet këtij vendimi, për sipërfaqen 33 343 m2 tokë arë, me çmimin 1164 (një mijë e njëqind e gjashtëdhjetë e katër) lekë/m2, me vlerë të përgjithshme 38 811 252 (tridhjetë e tetë milionë e tetëqind e njëmbëdhjetë mijë e dyqind e pesëdhjetë e dy) lekë.
4. Vlera e shpenzimeve procedurale të jetë në shumën 205 432 (dyqind e pesëmijë e katërqind e tridhjetë e dy) lekë.
5. Vlera e përgjithshme e shpronësimit prej 39 016 684 (tridhjetë e nëntë milionë e gjashtëmbëdhjetë mijë e gjashtëqind e tetëdhjetë e katër) lekësh, të përballohet nga fondet e aeroportit “Nënë Tereza” sh.a.
6. Shpronësimi të përfundojë brenda datës 30.4.2005.
7. Ngarkohen Ministria e Transportit dhe e Telekomunikacionit dhe aeroportit “Nënë Tereza” sh.a., për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

Kryeministri
Fatos Nano

Vendim 
Nr.213, datë 7.4.2005

Për shpronësimin, për interes publik, të pronarëve të pasurive të paluajtshme, pronë private, që preken nga projekti për instalimin e dritave të uljes në aeroportin “Nënë Tereza” sha

Në mbështetje të nenit 100 të Kushtetutës dhe të neneve 5, pika 1, 20 e 21 të ligjit nr.8561, datë 22.12.1999 “Për shpronësimet dhe marrjen në përdorim të përkohshëm të pasurisë pronë private, për interes publik”, me propozimin e Ministrit të Transportit dhe të Telekomunikacionit, Këshilli i Ministrave

Vendosi:

1. Shpronësimin, për interes publik, të pronarëve të pasurive të paluajtshme, pronë private, që preken nga projekti për instalimin e dritave të uljes  në aeroportin “Nënë Tereza” sh.a.
2. Shpronësimi të bëhet në favor të aeroportit “Nënë Tereza” sh.a.
3. Pronarët e pasurive të paluajtshme, që shpronësohen, të kompensohen në vlerë të plotë, sipas masës përkatëse, që paraqitet në tabelën që i bashkëlidhet këtij vendimi, për sipërfaqen 14 791 m2 tokë arë, me çmimin 1164 (një mijë e njëqind e gjashtëdhjetë e katër) lekë/m2 me vlerë të përgjithshme 17 216 724 (shtatëmbëdhjetë milionë e dyqind e gjashtëmbëdhjetë mijë e shtatëqind e njëzet e katër) lekë.
4. Vlera e shpenzimeve procedurale të jetë në shumën 110 000 (njëqind e dhjetë mijë) lekë.
5. Vlera e përgjithshme e shpronësimit prej 17 326 724 (shtatëmbëdhjetë milionë e treqind e njëzet e gjashtë mijë e shtatëqind e njëzet e katër) lekësh të përballohet nga fondet e aeroportit “Nënë Tereza” sh.a.
6. Shpronësimi të përfundojë brenda datës 30.4.2005.
7. Punimet të fillojnë më datë 1.5.2005 dhe të mbarojnë më datë 30.6.2005.
8. Pronarët e përcaktuar në listën që i bashkëlidhet këtij vendimi, për të cilët në kolonën “Shënime” është shkruar “Plotësim dokumentacioni”, të marrin shpërblimin për efekt të shpronësimit, pasi të jenë pajisur me dokumentacionin e plotë ligjor nga zyra e regjistrimit të pasurive të paluajtshme. Deri në atë çast paratë do të jenë të bllokuara në bankë.
9. Ngarkohen Ministria e Transportit dhe e Telekomunikacionit dhe aeroporti “Nënë Tereza” sh.a., për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

Kryeministri
Fatos Nano

VENDIM
Nr.218, datë 15.4.2005

PËR MIRATIMIN E PROJEKTKONTRATËS PËR BLERJEN E AKSIONEVE TË SHOQËRISË ANONIME “Albtelecom”

Në mbështetje të nenit 100 të Kushtetutës, të nenit 12 të ligjit nr.8306, datë 14.3.1998 “Për strategjinë e privatizimit të sektorëve me rëndësi të veçantë”, të ndryshuar, dhe të nenit 6 të ligjit nr.8810, datë 17.5.2001 “Për përcaktimin e formës dhe të strukturës së formulës së privatizimit të shoqërisë anonime “Albtelecom””, të ndryshuar, me propozimin e Ministrit të Ekonomisë, Këshilli i Ministrave

VENDOSI:

1. Miratimin e projektkontratës për blerjen e aksioneve të shoqërisë anonime “Albtelecom”.
2. Ngarkohen Ministri i Ekonomisë dhe Ministri i Transportit dhe i Telekomunikacionit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano



Albtelecom sha
Kontratë për blerje aksionesh

____________ 2005

Kjo kontratë lidhet më ____________ 2005
midis
Ministrisë së Ekonomisë të Republikës së Shqipërisë, me seli në Tiranë, bulevardi Zhan d’Ark, e përfaqësuar nga Shkëlqesia e Tij, Ministri z. Anastas Angjeli (më poshtë referuar si “Shitësi”)
dhe
_____________, një shoqëri e krijuar sipas ligjeve të ______________________, (më poshtë “Blerësi) me seli në ______________, e përfaqësuar nga z. ___________________ , në cilësinë e përfaqësuesit ligjor.

MEQENËSE EKZISTOJNË KËTO KUSHTE PARAPRAKE,

a) Albtelecom sh.a. (më poshtë referuar si “Shoqëria”) është një shoqëri aksionare shtetërore, e krijuar rregullisht sipas së drejtës shqiptare, me seli në Tiranë, rruga Myslym Shyri, nr. 42, me kapital aksionar 17 400 000 000 lekë, të paguar plotësisht;
b) Shitësi është pronar i 17 400 000 aksioneve të zakonshme të shoqërisë, me një vlerë nominale prej 1000 lekë secili, që përfaqësojnë 100% të kapitalit aksionar të shoqërisë;
c) Blerësi është një shoqëri e specializuar në fushën e telekomunikacionit;
d) Në mbështetje të ligjit nr.8810, datë 17.5.2001 “Për përcaktimin e formës dhe të strukturës së formulës së privatizimit të shoqërisë anonime “Albtelecom”, ndryshuar, dhe në vendimin e Këshillit të Ministrave nr.416, datë 2.7.2004 “Për përcaktimin e madhësisë së paketës së aksioneve të kapitalit të shoqërisë anonime Albtelecom, që u ofrohet investitorëve strategjikë”, Shitësi ka për qëllim t’i shesë Blerësit një numër prej 13 224 000 aksione të zakonshme të Shoqërisë, që përfaqësojnë 76% të kapitalit të saj aksionar;
e) Blerësi ka për qëllim të blejë 13 224 000 aksione të zakonshme të shoqërisë, aktualisht të zotëruara nga Shitësi;
duke marrë në konsideratë sa më sipër, palët bien dakord si më poshtë:

Neni 1
Përkufizime

Përveç termave të tjera të përkufizuara gjetkë në këtë kontratë, për qëllimet e saj, fjalët dhe termat që vijojnë do të kenë kudo kuptimin e mëposhtëm:
“Llogari” do të thotë pasqyrat financiare të llogarive të Shoqërisë për vitin finaciar të mbyllur në datën e fundit kontabël;
“Kontratë” do të thotë kjo kontratë për blerje aksionesh, duke përfshirë si një pjesë përbërëse të saj, kushtet paraprake të mësipërme, si dhe shtojcat bashkëngjitur, të nënshkruara e të shkëmbyera nga dhe ndërmjet Blerësit dhe Shitësit;
“Mbyllje” do të thotë blerja dhe shitja e aksioneve, regjistrimi i Blerësit si aksionar i ri, pagesa e pjesës së çmimit të pagueshëm në datën e mbylljes dhe, në përgjithësi, nënshkrimi dhe shkëmbimi i gjithë dokumenteve, kryerja dhe përmbushja e gjithë detyrimeve, respektivisht të kërkuara për t’u realizuar dhe shkëmbyer, kryer dhe përmbushur në mbyllje, në përputhje me këtë kontratë me qëllim që të mundësojë Blerësin të bëhet pronar legjitim i 76% të aksioneve të Shoqërisë;
“Data e mbylljes” do të thotë data në të cilin aktualisht mbyllja do të kryhet në përputhje me dispozitat përkatëse të kësaj kontrate, jo më vonë se 30 ditë pas nënshkrimit të saj;
“Konsulentët” do të thotë këshilltarët e Shitësit për transaksionin, objekt të kësaj kontrate, të emërtuar Banca IMI S.p.A., Bain&Company Italy dhe Studio Legate Tonucci-Organizatë Profesionale;
“Parapagesë”	do të thotë shuma prej __________________(______), paguar nga Blerësi në datën e mbylljes siç parashikohet në nenin 3, paragrafi 3, numri 1 i kontratës;
“Barrë” do të thotë çdo hipotekë, detyrim, peng, garanci, kufizim, e drejta e refuzimit të parë, e drejta e parablerjes, e drejtë ose interes e një pale të tretë, barrë ose interesa sigurimi të çdo lloji, ose çdo lloj tjetër marrëveshjeje preferenciale (duke përfshirë, pa kufizim, transferimin e një titulli ose të një marrëveshjeje mbajtje) që kanë pasoja të ngjashme;
“Forca madhore” do të thotë çdo urdhër, rregullore ose direktivë qeveritare, e botuar në formën e ligjit ose jo, ose çdo sanksion me natyrë kombëtare ose ndërkombëtare, kryengritje, trazira, trazira civile, luftë (e deklaruar ose jo), aksione ose kërcënime për aksione grupesh ose individësh terroristë apo guerilie, greva ose lëvizje të tjera sindikaliste, zjarre, përmbytje, tërmete, ose ndonjë shkak tjetër që nuk është rezultat i fajit ose neglizhencës së palëve, ose secilës prej tyre, qofshin ose jo të ngjashme me sa më sipër, me kusht që një ngjarje e tillë të jetë jashtë kontrollit të palës së dëmtuar;
“Data e fundit kontabël” do të thotë 31.12.2004;
“Humbje” ose “Humbjet” do të thotë çdo dëm, kosto, shpenzime të kryera, humbje ose detyrime, në një shumë jo më të vogël se 50 000 euro (pesëdhjetë mijë), të cilat janë pasojë direkte dhe/ose indirekte e shkeljes së parashikimeve dhe garancive të specifikuara në nenin 5;
“Materiale” (dhe variantet e saj) do të thotë, në lidhje me një ngjarje, rrethanë, fakt ose kusht, se kjo ngjarje, rrethanë, fakt ose kusht, që veçmas ose së bashku, ka një pasojë e ndikim domethënës ose plotësisht të kundërt (përkeqësues) në gjendjen ekonomike, pasurore, financiare dhe tregtare të shoqërisë dhe/ose të veprimtarisë së saj në tërësi, në mënyrë të tillë që vendimi për të kryer transaksionin do të ndikohej në të kundërt kurdo që kjo ngjarje, rrethanë, fakt ose kusht të njihet prej Blerësit, ose që kjo ngjarje, rrethanë, fakt ose kusht mund të shkaktojë një ndryshim material përkeqësues;
“Ndryshim material përkeqësues” do të thotë ndonjë nga ngjarjet në vijim:
a) një vendim i autoriteteve kompetente shqiptare për tërheqje, mbyllje ose pezullim të licencës së shoqërisë, të identifikuara në shtojcën D;
b) një vendim i detyrueshëm ligjor, i formës së prerë i një gjykate, që deklaron shoqërinë të falimentuar ose me paaftësi paguese;
c) fillimi nga shoqëria i akteve të likuidimit, në lidhje me vetë shoqërinë;
d) ndonjë ngjarje ose seri ngjarjesh, që rrjedh si rezultat i menaxhimit apo veprimeve të shoqërisë, që përfshin një pagesë ose humbje, veçmas ose në tërësi, në një shumë jo më të vogël se    1 000 000 euro (një milion);
“Pala” ose “Palët” do të thotë Blerësi ose Shitësi ose të dy së bashku, siç mund të kërkohet në kontekst;
“Çmimi i blerjes” do të thotë çmimi që Blerësi i paguan Shitësit për blerjen e aksioneve, siç tregohet në nenin 3 dhe në përputhje me mekanizmin e përcaktuar aty;
“Deklarata për çmimin e blerjes” do të thotë deklarata e shkruar, në formën e rënë dakord në shtojcën A, të nënshkruar nga drejtuesi përkatës i çdo banke të caktuar nga Shitësi, dhe të treguar në tabelën e paraqitur në nenin 3, që vërteton se çmimi i blerjes është kredituar në llogaritë e Shitësit ose të personave juridikë të tjerë të caktuar nga Shitësi në ato banka;
“Aksione” do të thotë një numër 13 224 000 aksione të zakonshme, plotësisht të paguara të Shoqërisë me një vlerë nominale prej 1000 lekë secili, numër i barabartë me 76 % të kapitalit aksionar të Shoqërisë. Aksionet përfaqësohen nga certifikata bashkëngjitur shtojcës B.
Titujt në këtë kontratë nuk kanë ndonjë ndikim në interpretimin e saj.

Neni 2
Qëllimi i kësaj kontrate

Në bazë të kushteve dhe afateve të kësaj kontrate, në datën e mbylljes Shitësi do t’i shesë Blerësit dhe Blerësi do të blejë nga Shitësi aksionet dhe çdo të drejtë që u përket aksioneve, të lira nga çdo barrë, për një vlerë të barabartë me shumën e përcaktuar në nenin 3 dhe të pagueshme në mënyrën e parashikuar po aty.
Mbyllja e transaksionit të parashikuar në këtë kontratë, që do të kryhet në datën e mbylljes, do të zhvillohet në zyrat e Shitësit në datën për të cilën do të bien dakord reciprokisht palët.

Neni 3
Çmimi i blerjes dhe metoda e pagesës

Çmimi i pranuar për çdo aksion është _____ (______	) dhe, kështu, shuma totale e çmimit të blerjes për aksionet është ____________( ______________), dhe do të paguhet në përputhje me dispozitat e parashikuara këtu dhe sipas kushteve dhe afateve të kësaj kontrate.
Të drejtat e dividendëve do të lindin për secilin prej aksioneve nga data e mbylljes.
Shitësi do të paguajë totalin e çmimit të blerjes si më poshtë:
1. Në datën e mbylljes, parapagimi do të paguhet nga Blerësi me transfertë bankare në llogarinë rrjedhëse nr._____________ e hapur nga Banca IMI S.p.A, Swift Code ____________, në Bank ______________ Swift Code _____________si pjesë e çmimit total të blerjes;
2. Në datën e mbylljes, shuma prej ____________  (________________) do të paguhet nga Blerësi me transfertë bankare në llogarinë ekzistuese të Shitësit nr._____________, e hapur me__________Bank, Swift  Code___________;
3. Në ditën e njëqint e tetëdhjetë pas datës së mbylljes, shuma e mbetur prej _____________ ( _________ ) do të paguhet nga Blerësi me transfertë bankare në llogarinë ekzistuese të Shitësit, të treguar në paragrafin 2.
Nëpërmjet kësaj kontrate, Blerësi është shprehimisht i autorizuar nga Shitësi t’u paguajë parapagimin drejtpërdrejt konsulentëve, në llogarinë bankare të përmendur më sipër, si shpërblim për suksesin për shërbimet këshillimore të konsulentëve në shitjen e aksioneve.
Në datën e mbylljes, Blerësi merr përsipër t’i paraqesë Shitësit një garanci bankare për përmbushjen e detyrimeve, të lëshuar në favor të Shitësit për shumën e barabartë me shumën e mbetur për t’u paguar sipas paragrafit 3 pika 3, këtu sipër, në formën e përshkruar në shtojcën C.

Neni 4
Mbyllja

Në mbyllje:
a) Shitësi:
1. Do të dorëzojë certifikatën që përfaqëson aksionet e regjistruara rregullisht në favor të Blerësit, në përputhje me legjislacionin shqiptar;
2. Do të nënshkruajë dhe dorëzojë, dhe/ose të bëjë të mundur nënshkrimin dhe dorëzimin e dokumenteve të tjera të nevojshme sipas legjislacionit shqiptar, për t’i dhënë Blerësit një titull të mirë dhe të tregtueshëm mbi aksionet dhe për të realizuar në mënyrën e duhur qëllimin e kësaj kontrat;
3. Do të bëjë të mundur dorëheqjen e të gjithë anëtarëve të Këshillit Mbikëqyrës dhe të Drejtorit të Përgjithshëm të Shoqërisë, duke filluar nga data e mbylljes;
4. Do të t’i kthejë Blerësit garancinë bankare për tenderin që i është dorëzuar së bashku me ofertën detyruese.
b) Blerësi do t’i dorëzojë Shitësit dokumentet e mëposhtme:
1. Mandatpagesën e çmimit të blerjes në shumën e caktuar në nenin 3 paragrafi 3, pikat 1 dhe 2;
2. garancinë bankare në përputhje me nenin 3, paragrafi 5;
3. një ekstrakt nga regjistri tregtar, në lidhje me blerësin, lëshuar brenda 10 (dhjetë) ditësh punë para mbylljes;
4. një certifikatë të noterizuar të pozitës së mirë të Blerësit;
5. një kopje të noterizuar të licencës për telekomunikacion të Blerësit, në vendin e tij të krijimit;
6. një kopje të noterizuar të vendimit të organeve kompetente të Blerësit, që miratojnë blerjen e aksioneve;
7. opinionin ligjor të lëshuar nga (emri i avokatit ) në një formë të pranueshme për Shitësin, që konfirmon autoritetin e Blerësit për lidhjen e kësaj kontrate dhe zbatimin e detyrimeve të saj.
Në mbyllje, Blerësi do të fitojë titullin mbi aksionet, në datën e mbylljes dhe do të përfitojë çdo dividend të deklaruar ose të paguar, si dhe do të gëzojë të gjitha të drejtat e tjera që lidhen me to, duke filluar nga data e mbylljes.
Shitësi do të bëjë të mundur që në datën e mbylljes, ose në çdo datë tjetër pas mbylljes të vendosur nga Blerësi, thirrjen e mbledhjes së aksionarëve të Shoqërisë, rendi i ditës i së cilës do të përcaktohet në marrëveshje me Blerësin dhe do të përfshijë ndër të tjera, emërimin e anëtarëve të Këshillit Mbikëqyrës, në vend të atyre që do të kenë dhënë dorëheqjen; Blerësi do të ketë të drejtën të përcaktojë emrat e anëtarëve të Këshillit Mbikëqyrës që do të emërohen pa cenuar kufizimet, në qoftë se ka të tilla, të parashikuara në ligjin nr.7638, datë 19.11.1992 “Për shoqëritë tregtare” dhe në amendamentet e tij të mëvonshme, si dhe në dispozitat e tjera shqiptare statutore të aplikueshme.

Neni 5
Deklarimet dhe garancitë e Shitësit

Shitësi me anë të kësaj kontrate deklaron dhe garanton, në lidhje me Shoqërinë dhe me transaksionin të parashikuar prej kësaj kontrate, të gjitha çështjet që vijojnë deri në datën e nënshkrimit të saj. Shitësi gjithashtu garanton se çdo garanci dhe deklarim do të jetë i vërtetë, i saktë dhe jo çorientues, sikur të ishte bërë në datën e mbylljes.
5.1 Organizimi
Shoqëria është themeluar në mënyrën e duhur dhe ekziston rregullisht sipas ligjeve shqiptare, nuk është në pamundësi pagese, dhe është plotësisht e aftë, me të drejta dhe autoritet të plotë, të zhvillojë e të kryejë aktivitetin e saj siç e kryen aktualish, dhe të zotërojë asetet dhe pronat e saj siç i zotëron aktualisht. Shoqëria zhvillon aktivitet sipas një licence të vlefshme, siç tregohet në shtojcën E, dhe nuk ka shkelur asnjë prej afateve të kësaj licence.

5.2 Autorizimi
Të gjitha aktet legjislative dhe/ose procedurat e tjera të kërkuara prej legjislacionit shqiptar për t’u marrë nga Shitësi ose në emër të tij, për ta autorizuar atë të lidhë dhe të zbatojë këtë kontratë, janë ndërmarrë rregullisht dhe në mënyrën e duhur, kjo kontratë është nënshkruar dhe dorëzuar nga Shitësi në mënyrën e duhur dhe përbën një detyrim të vlefshëm dhe të detyrueshëm të Shitësit ndaj tij, në përputhje me kushtet dhe afatet e saj.
5.3 Mungesa e konflikteve
Nënshkrimi dhe dorëzimi i kësaj kontrate, realizimi i transaksionit të parashikuar nga kjo kontratë dhe plotësimi i kushteve, afateve dhe dispozitave të kësaj kontrate nga Shitësi nuk bie në konflikt ose nuk rezulton të përbëjë ndonjë shkelje ose mospërmbushje, ose të krijojë ndonjë të drejtë për prishjen a përfundimin, anulimin ose përshpejtimin e ndonjë detyrimi ose humbjeje të ndonjë përfitimi material, ose nuk krijon ndonjë pengesë mbi ndonjë biznes, aset ose pronë a pasuri të Shitësit, me ose sipas ndonjë dispozite, vendimi gjyqësor, urdhri, dekreti, rregulli ose rregulloreje të zbatueshme për Shitësin.
5.4 Pronësia
Shitësi është pronari dhe përfituesi i vetëm ligjor i aksioneve në numrin e përcaktuar në nenet 1 dhe 2.
Aksionet janë të përcaktuara dhe të emetuara sipas rregullave dhe janë plotësisht të pagueshme.
Aksionet janë të lira dhe të çliruara nga çdo barrë e çfarëdolloji dhe Shitësi do të ketë të drejtë, kompetencë dhe autoritet të plotë për t’i shitur, për t’ua kaluar pronësinë e tyre të tretëve, transferuar dhe dorëzuar aksionet në përputhje me afatet e kësaj kontrate.
Nuk ekziston asnjë kontratë a marrëveshje, rregullim ose detyrim që krijon ose vendos ndonjë barrë në lidhje me aksionet ose ndonjë numër aksionesh të autorizuara, por të paemetuara në kapitalin e Shoqërisë. Asnjë person nuk pretendon të ketë të drejtën e ndonjë barre në lidhje me ndonjë nga aksionet.
Përveç kësaj kontrate, nuk ekziston asnjë kontratë a marrëveshje, rregullim ose detyrim që kërkon krijimin, akordimin, emetimin, transferimin, riblerjen ose ripagimin, ose dhënien një personi të së drejtës (të kushtëzuar ose jo) të kërkojë akordimin, emetimin, transferimin, riblerjen ose ripagimin e ndonjë aksioni në kapitalin e Shoqërisë (duke përfshirë, pa kufizim, një mundësi ose të drejtë parablerje ose kthimi).
5.5 Filialet
Shoqëria zotëron 100 % të aksioneve të Eagle Mobile SHA
5.6 Llogaritë financiare
Llogaritë financiare janë përgatitur mbi baza të rregullta e të qëndrueshme, në përputhje me të drejtën shqiptare dhe me praktikat, principet, standardet e aplikueshme lokale.
5.7 Regjistrat kontabël dhe libra të tjerë të shoqërisë
Regjistrat kontabël dhe librat e Shoqërisë, në zotërim ose nën kontrollin e saj, janë të azhurnuar, të mbajtur në mënyrën e duhur dhe të gjitha regjistrimet në regjistrat dhe librat kontabël janë mbajtur në përputhje të plotë me të drejtën shqiptare dhe me standardet, parimet dhe praktikat e zbatuara ndërkombëtare.
5.8 Mungesa e ndryshimeve materiale
Biznesi i Shoqërisë është zhvilluar në mënyrë normale duke e konsideruar atë si një preokupim të vazhdueshëm; dhe asnjë ndryshim thelbësor nuk ka ndodhur në aktivin dhe pasivin e treguar në llogaritë dhe nuk ka asnjë ulje të vlerës reale neto të aktivit të Shoqërisë në bazë të vlerësimeve të bëra dhe të përllogaritura në llogaritë.
Që nga data e fundit kontabël, Shoqëria është drejtuar dhe ka operuar në mënyrën e duhur dhe Shitësi nuk ka dijeni se vetë Shitësi dhe/ose Shoqëria ka:
- hyrë në ndonjë marrëveshje, vlera e të cilave kalon 100 000 euro, me përjashtim të atyre të raportuar në shtojcën E, ose
- marrë përsipër ndonjë detyrim ose përgjegjësi materiale, ose
- kryer ndonjë veprim tjetër që mund të shkaktojë që ndonjë nga deklaratat ose garancitë e Shitësit që përmbahen në këtë kontratë, të bëhen të pavërteta ose të parregullta.
Që prej 31.3 Shoqëria nuk ka:
a) pësuar asnjë ndryshim material dhe përkeqësues në asetet, pronat ose në aktivitetet e saj të biznesit;
b) pësuar asnjë ngjarje ose rrethanë materiale në lidhje me asetet, biznesin ose pronat e saj, që rrezikon materialisht të pengojë, ndalojë, dëmtojë ose të cenojë në ndonjë mënyrë tjetër materiale dhe përkeqësuese rezultatet e veprimtarisë së saj në tërësi;
c) hyrë në asnjë transaksion ose kontratë, ose nuk ka ndryshuar ose përfunduar asnjë transaksion ose kontratë që në mënyrë të arsyeshme mund të sillte një ndryshim material dhe përkeqësues për asetet, pronat dhe aktivitetet e biznesit të saj;
d) shitur, transferuar, vënë peng, dhënë me qira ose disponuar të ndonjë mënyrë tjetër asetet ose pronat që ajo zotëron;
e) punësuar personel ose nuk e ka rritur shkallën e kompensimit të pagueshëm, ose që do të bëhet i tillë ndaj punonjësve, përveç rritjes së bërë sipas praktikave të mëparshme në përputhje me çdo shpërblim ekzistues ose me plane të tjera, ose nuk ka ndryshuar organizimin e punës së saj në asnjë mënyrë materiale:
f) fituar asnjë pasuri të paluajtshme ose nuk ka bërë as edhe një shpenzim kapitali (prekshëm ose të paprekshëm) që kalon shumën 100 000 euro;
g) fituar ose poseduar, në çfarëdolloj forme, interesa në kapitalin e shoqërive të tjera ose nuk ka fituar, poseduar ose hyrë në marrëdhënie qiraje (si qiramarrës ose qiradhënës) për ndonjë biznes ose pjesë biznesi;
h) deklaruar ose paguar asnjë dividend me përjashtim të shumës _________lekë, që është pjesë e dividendit të 2004, ose nuk ka blerë ose fituar në ndonjë mënyrë tjetër interesa në pasurinë e saj (equity);
i) rënë dakord për të bërë ndonjë nga të mësipërmet.
Shitësi garanton se ndërmjet datës së ekzekutimit të kësaj marrëveshjeje dhe mbylljes do të sigurojë që:
a) Shoqëria do të drejtojë biznesin e saj në përputhje me interesat e saj të biznesit dhe në rrugën e biznesit të zakonshëm, nga data e nënshkrimit të marrëveshjes dhe në përputhje me legjislacionin e aplikueshëm, nenet e tij për shoqëritë dhe rregullat e brendshme në të gjitha aspektet materiale dhe
b) Shoqëria mban të pacenuar organizimin, klientët dhe personelin e saj të biznesit.
Shoqëria nuk do të bëjë asnjë shpenzim ose nuk do të marrë përsipër asnjë detyrim pa miratimin paraprak nga ana e përfaqësuesit të Blerësit.
5.9 Taksa dhe konfliktet
Shoqëria ka depozituar, në kohën e duhur, të gjitha deklaratat për taksat periodike dhe vjetore që parashikohen në ligjet për taksat që zbatohen për Shoqërinë. Këto deklarata tatimore janë përgatitur rregullisht dhe në mënyrën e duhur dhe të gjitha taksat dhe detyrimet direkte ose indirekte të pagueshme, janë paguar plotësisht dhe në kohë. Për sa më sipër është lëshuar nga autoritetet tatimore shqiptare një vërtetim për shlyerjen e detyrimeve tatimore ashtu siç tregohet në shtojcën F.
Nuk ekziston asnjë konflikt në proces ose potenciali, me përjashtim të atyre të treguara në shtojcën G.
5.10 Asetet e prekshme
Shoqëria ka titull pronësie të plotë, të mirë dhe të tregtueshëm mbi të gjitha asetet dhe pronat e saj, të renditura në shtojcat H, I, dhe J (duke përfshirë pronat individuale dhe të paluajtshme) që ose janë pasqyruar në llogaritë e datës së fundit kontabël, ose që janë fituar pas kësaj date, dhe ky titull nuk është objekt i ndonjë kufizimi, hipoteke, pengu, barre, detyrimi ose të drejte të çfarëdolloji në përfitim të të tretëve.
5.11 Asetet e paprekshme
Shoqëria është pronarja e vetme dhe ekskluzive e markave tregtare, patentave, e emrave tregtarë, know-how dhe të çdo të drejte tjetër të pronësisë industriale ose intelektuale të saj të nevojshme për zhvillimin e biznesit të saj siç tregohet në shtojcën K, si dhe ka të drejtë t’i përdorë këto dhe nuk ka cenuar asnjë markë tregtare, patentat, emër tregtar dhe know-how, dhe asnjë të drejtë tjetër të pronësisë industriale ose intelektuale.
Shoqëria është licencuar në mënyrën e duhur për përdorimin e softwerëve të saj.
Këto asete të paprekshme janë plotësisht të përdorshme nga ana e Shoqërisë pa qenë nevoja për pagimin e ndonjë licence, tarife ose të ndonjë detyrimi tjetër të ngjashëm.
5.12 Punonjësit
Të gjithë punonjësit janë të regjistruar rregullisht në librat dhe regjistrat përkatës, së bashku me shpërblimet totale që i paguhen secilit prej tyre, në përputhje me ligjet dhe rregullat e zbatueshme.
Shoqëria ka bërë të gjitha depozitimet dhe ka ndërmarrë të gjitha veprimet që kërkohen për t’u bërë ose për t’u ndërmarrë, sipas ligjeve e rregullave të zbatueshme për sigurimet shoqërore, për punën dhe mirëqenien në lidhje me secilin nga punonjësit, duke përfshirë, për shmangie të ndonjë dyshimi, vendimin e Këshillit të Ministrave nr.495, datë 14.8.2001 “Për trajtimin e punonjësve të larguar si rezultat i ristrukturimit të Albtelecom sh.a.-së”. Të gjitha detyrimet për sigurimet shoqërore dhe të mirëqenies në bazë të ligjeve dhe rregullave, si dhe të kontratës kolektive, nëse ka të tillë, janë paguar plotësisht.
Çdo anëtar i Këshillit Mbikëqyrës, bordit të drejtorëve ose çdo ekspert kontabël i Shoqërisë dhe çdo punonjës ka marrë vitin e fundit financiar vetëm shumat e paraqitura në llogaritë dhe asnjë nga ata nuk ka të drejtë të marrë ndonjë shumë tjetër, përveç atyre të treguara në këto llogari.
5.13. Pajtueshmëria me ligjin
Deri në datën e mbylljes, shoqëria nuk ka shkelur asnjë statut, ligj, rregull, rregullore, urdhër, dekret, direktiv, leje ose kërkesë të ngjashme të zbatueshme ndaj aseteve dhe pronave (qofshin këto të luajtshme ose të paluajtshme, të prekshme ose të paprekshme, të zotëruara, të licencuara, të disponuara me qira ose ndryshe) ose ndaj kontratës dhe të drejtat të parashikuara prej saj, të cilat mund të kenë një ndryshim material përkeqësues mbi aktivitetin e saj.
Shoqëria zotëron në mënyrë të rregullt dhe të vlefshme, pa i shkelur ato, të gjitha lejet materiale, licencat dhe miratimet ose autorizimet e tjera që kërkohen nga statutet, ligjet, rregullat, rregulloret, urdhrat, dekretet ose direktivat e zbatueshme, në lidhje me pronësinë, përdorimin, mirëmbajtjen dhe funksionimin e biznesit të saj ose të çdo aseti dhe prone të saj, ose të çdo kontrate dhe të drejte me të cilat Shoqëria është e lidhur.
Procesi i privatizimit të Shoqërisë dhe përzgjedhja e Blerësit si kandidat fitues kryhet në përputhje me ligjin nr.8810, datë 17.5.2001 “Për përcaktimin e formës dhe të strukturës së formulës së privatizimit të shoqërisë anonime “Albtelecom”, i ndryshuar, dhe akteve të tjera ligjore e nënligjore.
5.14 Garancitë, detyrimet dhe dëmshpërblimet
Shoqëria nuk ka asnjë detyrim të papaguar dhe nuk ka rënë dakord të krijojë ose të marrë kapital hua, as të marrë borxh ose detyrime të natyrës së huamarrjes, me përjashtim të atyre të treguara në shtojcën L.
Shoqëria nuk është palë dhe nuk është përgjegjëse në bazë të ndonjë marrëveshjeje garancie, dëmshpërblimi ose marrëveshjeje tjetër për të siguruar ose për të marrë përsipër ndonjë detyrim financiar ose detyrim tjetër në lidhje me detyrimet e një pale të tretë.
5.15 Mbyllja e shoqërisë, vënia në administrim dhe pamundësia e pagesës
Asnjë urdhër nuk është nxjerrë, asnjë ankese nuk është paraqitur, ose asnjë vendim nuk është marrë për mbylljen e Shoqërisë ose për emërimin e ndonjë likuidatori të përkohshëm për Shoqërinë, si dhe asnjë urdhër nuk është nxjerrë për vënien në administrim të Shoqërisë; dhe Shoqëria nuk është e insolvente ose e paaftë të paguajë borxhet e saj.
5.16 Pullat e taksës, taksat dhe detyrimet e tjera
Nuk ka asnjë detyrim në lidhje me pullat, taksat ose detyrime të tjera në lidhje me këtë kontratë dhe me transferimin e aksioneve në emër të Blerësit.
5.17 Shtojcat
Shtojcat e mëposhtme që i janë bashkëngjitur kësaj marrëveshjeje do të konsiderohen si pjesë përbërëse të saj:
Shtojca A: Deklarata e çmimit të blerjes;
Shtojca B: Certifikata e aksioneve;
Shtojca C: Garanci bankare;
Shtojca D: Licenca e Shoqërisë;
Shtojca E: Marrëveshjet e nënshkruara nga Shoqëria, pas datës së fundit kontabël;
Shtojca F: Raporti mbi çështjet tatimore;
Shtojca G: Raporti në lidhje me çështjen në proces;
Shtojca H: Lista e pasurive të paluajtshme të Shoqërisë;
Shtojca I: Lista e stacioneve ekzistuese bazë të Shoqërisë;
Shtojca J: Lista e pajisjeve dhe aseteve të Shoqërisë (inventari);
Shtojca K: Lista e licencave për markat tregtare, patentat dhe softwere të Shoqërisë;
Shtojca L: Kontratat e huasë të nënshkruara nga shoqëria;
Shtojca M: Plani i biznesit i Blerësit.
Për të shmangur çdo dyshim, Shitësi garanton dhe deklaron se përmbajtja e shtojcave të mësipërme është e vërtetë dhe e saktë dhe do të jetë e tillë në datën e mbylljes.

Neni 6
Deklarimet dhe garancitë e Blerësit

Blerësi i bën deklarimet dhe ia jep garancitë e mëposhtme Shitësit. Secila prej tyre do të jetë e vërtetë dhe e saktë në datën e mbylljes.
6.1 Organizimi
Blerësi është një shoqëri e themeluar, e organizuar dhe që ekziston rregullisht sipas së drejtës _______, me aftësi paguese, me kompetencë dhe autoritet të plotë të kryejë aktivitetin e saj, siç e kryen aktualisht, dhe të zotërojë asetet dhe pronat e saj, siç i zotëron aktualisht.
6.2 Autorizimi
Të gjitha aktet e shoqërisë dhe/ose procedurat e tjera që kërkohet të ndërmerren nga ose për t’u marrë nga ose në emër të Blerësit, për ta autorizuar atë të lidhë dhe të zbatojë këtë kontratë, janë ndërmarrë rregullisht dhe në mënyrën e duhur, kjo kontratë është nënshkruar dhe dorëzuar nga Blerësi në mënyrën e duhur dhe përbën një detyrim të vlefshëm dhe të detyrueshëm ndaj tij, në përputhje me kushtet dhe afatet e saj.
Nënshkrimi i kësaj kontrate nuk kërkon ndonjë njoftim të mëtejshëm ose depozitimin, aprovimin, autorizimin, ose çfarëdo instrument tjetër, nga ndonjë autoritet publik ndërkombëtar ose kombëtar ose nga ndonjë autoritet tjetër qeveritar, ose rregullator të vendit të Blerësit, përveç për __________.
6.3 Mungesa e komisionerëve
Blerësi nuk ka detyrime për të paguar ndonjë komision, tarifë ndërmjetësimi ose pagesa të ngjashme, ose komisione në lidhje me transaksionin e parashikuar në këtë kontratë, pagimi i të cilave të mund të kërkohej në mënyrë të vlefshme nga Shoqëria ose Shitësi.
6.4 Mungesa e konflikteve
Nënshkrimi dhe dorëzimi i kësaj kontrate, përfundimi i transaksioneve të parashikuara nga kjo kontratë dhe plotësimi i kushteve, afateve dhe dispozitave të kësaj kontrate nga Blerësi nuk bie në konflikt ose nuk rezulton të përbëjë ndonjë shkelje ose mospërmbushje, ose të krijojë ndonjë të drejtë për prishjen a përfundimin, anulimin ose përshpejtimin të ndonjë detyrimi ose humbjeje të ndonjë përfitimi material, ose nuk krijon ndonjë barrë mbi ndonjë biznes, asetet ose pronë a pasuri të Blerësit, sipas ndonjë dispozite të (i) statutit të Blerësit ose të dokumenteve të tjera të themelimit, ose (ii) të ndonjë kambiali, obligacioni, hipoteke, marrëveshjeje, akt i trustit, licence, qiraje, kontrate ose marrëveshje, në të cilat Blerësi është palë, ose (iii) të ndonjë vendimi gjyqësor, urdhri, dekreti, rregulli ose rregulloreje të zbatueshme për Blerësin ose mbi biznesin, asetet ose pronat e Blerësit.
Nënshkrimi i kësaj kontrate nuk përbën shkelje të ndonjë ligji ose dhe të vetë akteve të Shoqërisë të Blerësit që mund të ndikojë në vlefshmërinë ose në forcën detyruese të kësaj kontrate.
6.5 Due Diligence
Blerësi deklaron se ka drejtuar mbikëqyrjen e due diligence së biznesit dhe veprimtarisë së Shoqërisë dhe se nuk ka mbështetur dhe nuk është duke u mbështetur në ndonjë deklarim ose garanci nga Shitësi, përveç atyre që përmbahen specifikisht në këtë kontratë.
Neni 7
Detyrime të tjera të Blerësit

7.1 Mbajtja e selisë në Shqipëri
Blerësi do të mbajë selinë e Shoqërisë në Republikën e Shqipërisë.
7.2 Investimet dhe plani i biznesit
Blerësi do të zhvillojë, me përpjekjet e tij më të mira, aktivitetet e Shoqërisë, me qëllim që ta bëjë këtë biznes më konkurrues dhe efektiv në treg, në përputhje me planin e tij të biznesit siç përshkruhet në shtojcën M.
Në mënyrë të veçantë, Blerësi do të zbatojë brenda periudhës së parashikuar të paktën 80% (tetëdhjetë) të shumës së investimeve të përshkruara në planin e biznesit.
Në rast se pas tre vjetësh nga nënshkrimi i kësaj kontrate, Blerësi nuk do të ketë plotësuar detyrimet e mësipërme, në lidhje me investimet e parashikuara deri në vitin e tretë, Blerësi do t’i paguajë Shitësit shumën prej __________ (________________), me përjashtim të rastit kur mosplotësimi i tyre nuk varet prej Blerësit për çfarëdolloj arsyeje.
7.3 Pronësia mbi aksionet
Blerësi do të vazhdojë të zotërojë aksionet për të paktën _____vjet, duke filluar nga mbyllja, përveçse kur Shitësi miraton ndryshe. Në rast se Blerësi shkel këtë detyrim, do t’i paguajë Shitësit sasinë prej______ (__________________), me përjashhtim të rastit kur shkelja nuk varet prej Blerësit për çfarëdolloj arsyeje.

Neni 8
Kushtet e mbylljes

Detyrimi i Blerësit për të blerë aksionet dhe detyrimi i Shitësit për t’ia shitur ato Blerësit, janë çështje të plotësimit ose i heqjes dorë, në ose përpara datës së mbylljes, të kushteve të mëposhtme.
8.1 Autorizimet
Të gjitha autorizimet, pëlqimet, urdhrat ose miratimet për, ose deklaratat, ose depozitimet, ose skadimi i afateve të periudhave pritëse, të vendosura nga ndonjë entitet ose autoritet qeveritar, të nevojshme për realizimin e shitjes dhe të blerjes së aksioneve, do të jenë marrë ose regjistruar, ose do të kenë ndodhur, ose sipas rastit, të hequr dorë prej tyre, nga autoriteti kompentent. Në mënyrë të veçantë:
a) Autoriteti i konkurrencës (vendi i krijimit të blerësit) ose autoritet tjetër kompetent do të ketë lëshuar një vendim që miraton blerjen e aksioneve nga Blerësi, në përputhje me ligjet e aplikueshme të (vendi i krijimit të blerësit).
b) Me kërkesën e Shitësit, Këshilli i Ministrave i Shqipërisë do të marrë vendimin për ta paraqitur këtë kontratë për ratifikim në Kuvend, ratifikim i cili do të bëhet përpara pagimit të shumës së parashikuar në nenin 3 paragrafi 3, numri 3. Për shmangien e çdo dyshimi, është e kuptueshme që kjo kontratë është perfekte, e vlefshme dhe efektive, pavarësisht nga ratifikimi i saj nga Kuvendi.
8.2 Mungesa e vendimeve ose kufizimeve
Asnjë ligj i zbatueshëm ose vendim i miratuar, i hyrë në fuqi, i shpallur ose i detyrueshëm ose i nxjerrë nga ndonjë entitet qeveritar, as edhe ndonjë kufizim a ndalim tjetër ligjor, që pengon ose ndalon kryerjen e blerjes dhe shitjes së aksioneve, nuk do të ketë fuqi juridike.
8.3 Kushtet për detyrimet e Blerësit
Detyrimi i Blerësit për të blerë aksionet dhe për të paguar për to në mbyllje, është objekt i plotësimit (ose të heqjes dorë nga Blerësi), në ose përpara datës së mbylljes, të kushteve të mëposhtme:
a) Deklarimet dhe garancitë
Deklarimet dhe garancitë e Shitësit të bëra në këtë kontratë do të jenë të vërteta dhe të sakta në të gjitha aspektet materiale, në datën e nënshkrimit të kësaj kontrate dhe në momentin përkatës të mbylljes, sikur të jenë bërë në atë kohë, përveç rastit kur vlefshmëria e këtyre deklaratave dhe garancive ka shprehimisht një datë më të hershme (rast në të cilin këto deklarata dhe garanci do të jenë të vërteta dhe të sakta në të gjitha aspektet materiale, në këtë datë më të hershme), përveç rasteve që, veç e veç ose në tërësi, nuk ka të ngjarë që në mënyrë të arsyeshme të sjellin një ndryshim material përkeqësues.
b) Plotësimi i detyrimeve të Shitësit
Shitësi do të ketë kryer ose përmbushur në të gjitha aspektet materiale të gjitha detyrimet dhe marrëveshjet e kërkuara nga kjo kontratë për t’u kryer ose përmbushur nga ana e Shitësit në kohën e mbylljes, përveç rasteve që, veç e veç ose në tërësi, nuk ka të ngjarë që në mënyrë të arsyeshme të sjellin një ndryshim material përkeqësues.
c) Mungesa e proceseve
Në kohën e mbylljes nuk do të ketë procese të filluara e të papërfunduara: (i) që kundërshtojnë, kufizojnë ose ndalojnë shitjen dhe blerjen e aksioneve prej Blerësit, (ii) që ndalojnë ose kufizojnë pronësinë ose menaxhimin prej Shoqërisë të ndonjë pjese materiale të biznesit ose të aseteve të Shoqërisë, (iii) që kërkojnë vendosjen e kufizimeve në aftësinë e Blerësit për të fituar, mbajtur ose ushtruar të drejtat e plota të pronësisë mbi aksionet, (iv) që kërkojnë të ndalojnë Blerësin të kontrollojë efektivisht ndonjë pjesë materiale të Shoqërisë; me kusht që nga ky kusht të jetë hequr dorë nga Blerësi për ndonjë padi, ankim ose procedim (me përjashtim të ndonjë padie, ankimi ose procedimi nga ndonjë entitet qeveritar) dhe në qoftë se Shitësi do t’i sigurojë Blerësit dëmshpërblim të kënaqshëm në mënyrë të arsyeshme për Blerësin, në formë e përmbajtje, për këto padi ose procedime.
8.4. Kushte për detyrimet e Shitësit
Detyrimi e Shitësit për t’i shitur, transferuar dhe dorëzuar aksionet është objekt i plotësimit (ose i heqjes dorë nga Shitësi), në ose përpara datës së mbylljes, i kushteve të mëposhtme:
a) Deklarimet dhe garancitë
Deklarimet dhe garancitë e Blerësit të bëra në këtë kontratë do të jenë të vërteta dhe të sakta në të gjitha aspektet materiale në datën e nënshkrimit të kësaj kontrate dhe në kohën e mbylljes sikur të ishin bërë në këtë kohë, përveç rastit kur këto deklarata dhe garanci i referohen shprehimisht një date më të hershme (rast në të cilin këto deklarata dhe garanci do të jenë të vërteta dhe të sakta në të gjitha aspektat materiale, në këtë datë më të hershme).
b) Plotësimi i detyrimeve të Blerësit
Blerësi do të ketë kryer ose përmbushur, në të gjitha aspektet materiale, të gjitha detyrimet dhe marrëveshjet e kërkuara nga kjo kontratë për t’u kryer ose përmbushur në kohën e mbylljes.
c) Mungesa e procedimeve
Nuk do të ketë procedime të filluara ose të papërfunduara nga ndonjë entitet qeveritar (ose procedime nga ndonjë person tjetër me mundësi të arsyeshme për të pasur sukses), që kundërshtojnë ose kërkojnë kufizimin ose ndalimin e shitjes dhe blerjes së aksioneve, ose që kërkojnë të përfitojnë nga Shitësi në lidhje me blerjen dhe shitjen e aksioneve të ndonjë dëmi që është material në lidhje me Shitësin; me kusht që nga një detyrim i tillë të jetë hequr dorë nga Shitësi në lidhje me ndonjë padi, ankesë ose procedim (me përjashtim të ndonjë padie, ankimi ose procedimi nga një entitet qeveritar) dhe në qoftë se Blerësi i siguron Shitësit dëmshpërblim të kënaqshëm në mënyrë të arsyeshme për Shitësin, në formë dhe përmbajtje, në lidhje me këto padi, ankime ose procedime.

Neni 9
Dëmshpërblimi nga Shitësi

9.1 Detyrimet e Shitësit
Shitësi bie dakord të mos dëmtojë ose të kompensojë Blerësin ose Shoqërinë, sipas rastit, sipas kushte dhe brenda kufijve, të rëna dakord më poshtë, nga çdo humbje që rrjedh nga ose që varet nga fakte ose rrethana të ndodhura përpara datës së mbylljes edhe nëse humbja shfaqet pas kësaj date.
Çdo dëmshpërblim për t’u paguar nga ana e Shitësit sipas kësaj kontrate do të bëhet i pagueshëm vetëm kur humbja përkatëse, siç vendoset nga një gjykatë ose autoritet tjetër kompetent, është bërë e pagueshme.
Për qartësi, asnjë shkelje ose shkelje e pretenduar e ndonjë deklarate ose garancie nuk i jep të drejtë Blerësit të dëmshpërblehet, në rast se nga kjo shkelje nuk ka rezultuar ndonjë humbje për Shoqërinë, siç vendoset me vendim të gjykatës ose të ndonjë autoriteti tjetër kompetent.
9.2 Ekskluziviteti dhe ndalimi i dublimit të mjeteve mbrojtëse
Është rënë dakord që e drejta për të marrë dëmshpërblim sipas kësaj dispozite përjashton dhe nuk do të dublohet nga ndonjë e drejtë, mjet mbrojtës, pretendim ose mënyra të tjera mbrojtjeje të mundshme për Blerësin në lidhje me shkeljen nga ana e Shitësit të deklarimeve dhe garancive të specifikuara në nenin 5.
9.3 Përjashtimet dhe kufizimet
Detyrimi për dëmshpërblim i Shitësit sipas kësaj kontrate, do të hyjë në fuqi vetëm kur shuma totale e humbjeve, objekt i kërkesës për dëmshpërblim nga ana e Blerësit në tërësi, e kalon shumën 1 000 000 (një milion) euro, me kusht që, nëse ky limit kalohet, Shitësi do të jetë përgjegjës ose i detyruar të paguajë vetëm shumën mbi kufi.
Në asnjë rast shuma totale që duhet të paguhet nga Shitësi si dëmshpërblim në bazë të këtij neni, nuk do t’i kalojë 20 (njëzet) % të çmimit të blerjes.
Shumës që duhet të paguhet nga Shitësi sipas kësaj dispozite, në lidhje me një kërkesë për dëmshpërblim, do t’i zbritet: (i) çdo shumë që Shoqëria ka marrë në bazë të çdo politike sigurimi që është në fuqi në datën e kësaj kontrate ose nga çdo palë e tretë në lidhje me çështjen specifike që është objekt i kërkesës për dëmshpërblim ndaj Shoqërisë;(ii) çdo përfitim nga taksat në favor të Blerësit ose të Shoqërisë, si rezultat i ngjarjes që solli pagimin e dëmshpërblimit.
Shitësi do të ketë të drejtën e kompensimit, ndaj çdo humbjeje, e cila ështe objekt i një pretendimi nga ana e Blerësit, të shumës së çdo aseti apo kredie të rastësishme, që rrjedh ose varet nga rrethanat ose veprimet e ndodhura ose të ndërmarra përpara datës së fundit kontabël dhe që nuk janë pasqyruar në llogaritë.
Në asnjë rast Shitësi nuk do të jetë përgjegjës ndaj Blerësit në lidhje me ndonjë shkelje të pretenduar të deklaratave dhe garancive, njoftimi i të cilave i është dhënë Shitësit pas 12 muajve nga data e nënshkrimit të kësaj kontrate.
9.4 E drejta e Shitësit në lidhje me humbjet
Blerësi bie dakord të njoftojë Shitësin për çdo fakt që mund t’i shkaktojë Shoqërisë një humbje për t’u dëmshpërblyer, për të cilën Shitësi mund të konsiderohet përgjegjës, menjëherë pas marrjes dijeni, dhe në çdo rast brenda 30 (tridhjetë) ditëve pas marrjes dijeni, me kusht që, në rast se afati i fundit për të depozituar një ankesë ose kundërshtim në lidhje me këtë humbje është më pak se 30 (tridhjetë) ditë, njoftimi duhet t’i jepet Shitësit sipas kësaj kontrate nga Blerësi brenda 15 (pesëmbëdhjetë) ditëve nga data që ai ka marrë dijeni për këtë njoftim me shkrim, ku të tregohen pretendimet që ai synon të bëjë në mënyrë të detajuar dhe të arsyeshme, së bashku me gjithë dokumentacionin që disponon, i cili mund të jetë i nevojshëm për të mundësuar Shitësin për të ndërmarrë të gjitha veprimet e nevojshme në lidhje me humbjen që është objekt i kësaj kërkese. Për qëllimin e kësaj dispozite, dijenia e Shoqërisë do të konsiderohet të jetë edhe dijenia e Blerësit.
Shitësi ka të drejtë të bëjë menaxhimin e rrethanave, të cilat janë shkak për ngritjen e pretendimeve nga ana e Blerësit dhe Blerësi bie dakord të sigurojë, në bazë të kërkesës së Shitësit, se Shoqëria do të: (i) mbajë Shitësin të informuar rregullisht dhe menjëherë për çdo njoftim, komunikim ose informacion tjetër në çdo mënyrë të marrë nga Shoqëria, në lidhje me një pretendim të tillë; (ii) bashkëpunojë me Shitësin, në lidhje me zhdëmtimet dhe veprimet përkatëse, duke i dhënë Shitësit mundësi të plota për të parë të gjitha shënimet, dokumentet, dosjet dhe të dhënat e lidhura me to, si dhe duke i siguruar mbështetjen e nevojshme nga punonjësit e saj; (iii) të respektojë çdo udhëzim të Shitësit në realizimin e procedimeve ligjore dhe/ose negociatave zgjidhëse dhe/ose iniciativave të tjera në lidhje me të.
Në qoftë se Shitësi nuk arrin të japë instruksionet menjëherë pas marrjes së njoftimit përkatës nga Blerësi, Blerësi pa shkelur sa më sipër, merr të gjitha hapat e arsyeshme, të cilat mund të kërkohen për të zvogëluar shumën, për të cilën kërkohet dëmshpërblimi, si dhe mundëson Shoqërinë të ndërmarrë të gjitha këto hapa të arsyeshme; si dhe do ta njoftojë Shitësin plotësisht dhe menjëherë për këto iniciativa dhe hapa.

Marrja nga Blerësi ose Shoqëria e ndonjë iniciative, në lidhje me këto pretendime, pa marrë më parë pëlqimin me shkrim të Shitësit ose mospërmbushja nga ana e Shoqërisë e dispozitave të mësipërme të këtij neni, bën që Shitësi të shkarkohet nga detyrimi për të dëmshpërblyer Blerësin në lidhje me pretendimin përkatës.
Shitësi do të jetë i detyruar të paguajë Blerësin ose Shoqërinë sipas këtij neni, vetëm nëse dhe kur humbja përkatëse është bërë e pagueshme.

Neni 10
Forca madhore

Mospërmbushja e detyrimeve të marra përsipër sipas kësaj kontrate prej ndonjërës palë, nuk do të konsiderohet shkelje ose mospërmbushje e kësaj kontrate, në rast se kjo mospërmbushje vjen si pasojë e një force madhore, me kusht që pala e dëmtuar nga kjo ngjarje:
a) të ketë marrë të gjitha masat paraprake të arsyeshme, kujdesin e duhur dhe masa alternative të arsyeshme, për të plotësuar kushtet dhe afatet e kësaj kontrate; 
b) të ketë njoftuar palën tjetër sa më shpejt që është e mundur për këtë ngjarje.
Çdo periudhë, brenda së cilës një palë, sipas kësaj kontrate, do të kryejë ndonjë veprim ose detyrë, do të zgjatet për një periudhë kohe të barabartë me periudhën e kohës, gjatë së cilës kjo palë nuk ishte në gjendje që ta kryente këtë veprim për shkak të forcës madhore.

Neni 11
Përfundimi

Kjo kontratë mund të përfundohet vetëm për sa vijon:
a) me marrëveshjen reciproke me shkrim ndërmjet Shitësit dhe Blerësit në datën e dhënë në të; 
b) nga Blerësi para mbylljes, në qoftë se:
i) Shitësi nuk përmbush detyrimet e tij sipas nenit 8.4, me kusht që të jenë përmbushur kushtet e nenit 8.1 dhe 8.2 dhe Blerësi ka plotësuar detyrimet e tij sipas nenit 8.3.
c) nga Shitësi para mbylljes, në qoftë se:
i) Blerësi prish ndonjë nga deklarimet dhe garancitë e nenit 6;
ii) Blerësi nuk përmbush detyrimet e tij sipas nenit 8.3, me kusht që të jenë përmbushur kushtet e nenit 8.1 dhe 8.2.

Neni 12
Ligji që do të zbatohet dhe juridiksioni

Kjo kontratë rregullohet nga e drejta angleze.
Çdo mosmarrëveshje në lidhje me vlefshmërinë, efektivitetin, interpretimin, zbatimin e detyrueshëm dhe mbarimin e kësaj kontrate do të zgjidhet përfundimisht nga një trup prej tre arbitrash sipas rregullave të pajtimit dhe arbitrimit të Dhomës Ndërkombëtare të Tregtisë të Parisit.
Arbitrazhi do të zhvillohet në Paris dhe gjuha e procedimit të arbitrimit do të jetë gjuha angleze.
Palët me anën e kësaj kontrate heqin dorë nga zbatimi i ndonjë rregulli tjetër statutor dhe deklarojnë se njohin rregullat e pajtimit dhe arbitrimit të Dhomës Ndërkombëtare të Tregtisë të Parisit.

Neni 13
Të ndryshme

13.1 Amendamentet
Asnjë amendament, modifikim, mbarim ose heqje dorë nga dispozitat e kësaj kontrate nuk do të jenë të vlefshme në asnjë rast, në qoftë se nuk bëhet me shkrim dhe nuk nënshkruhet nga ose në emër të secilës palë.
Mosushtrimi ose vonesa në ushtrimin e një të drejte ose të ndonjë mjeti mbrojtjeje, të parashikuar nga kjo kontratë ose me ligji, nuk përbën heqje dorë nga e drejta ose nga mjeti mbrojtës, ose heqje dorë nga të drejta ose mënyra të tjera mbrojtëse. Mosushtrimi i vetëm ose i pjesshëm i një të drejte ose i një mjeti mbrojtës të parashikuar me këtë kontratë ose me ligj, nuk e pengon ushtrimin e mëtejshëm të së drejtës ose mjetit mbrojtës ose ushtrimin e një të drejte ose të një mjeti mbrojtës tjetër.
13.2 Ndashmëria
Në qoftë se ndonjë dispozitë ose detyrim, sipas kësaj kontrate, do të jetë i pavlefshëm, i paligjshëm ose i pazbatueshëm në ndonjë juridiksion, vlefshmëria, ligjshmëria dhe zbatueshmëria e dispozitave ose detyrimeve të tjera ose e këtyre dispozitave ose detyrimeve në asnjë mënyrë nuk do të ndikohen ose dëmtohen në ndonjë juridiksion tjetër.
Palët do të përpiqen të zëvendësojnë ndonjë dispozitë të pazbatueshme ose të pavlefshme në masën më të madhe të mundshme për të arritur qëllimin e dispozitës së pazbatueshme ose të pavlefshme.
13.3 Kopjet
Kjo kontratë mund të nënshkruhet në një ose më shumë kopje dhe nga palë të ndryshme në kopje të veçanta, secila prej të cilave e nënshkruar dhe e dorëzuar në këtë mënyrë do të konsiderohet origjinale, por të gjitha këto kopje së bashku do të përbëjnë një instrument të njëjtë dhe të vetëm; faqet e firmosura mund të shkëputen nga kopjet e shumëfishta dhe të veçanta dhe mund t’i ngjiten një kopjeje të vetme, në mënyrë që të gjitha faqet e firmosura t’i ngjiten fizikisht të njëjtit dokument.
Dokumenti është në versionin anglisht dhe atë shqip. Në rast konflikti midis dy versioneve, përparësi do të ketë versioni anglisht.
13.4 Njotimet
Njoftimi ose komunikime të tjera sipas ose në lidhje me këtë kontratë (më poshtë “Njoftimi”) do të jetë:
- me shkrim;
- në gjuhën angleze;
- i dorëzuar ose i dërguar me postë rekomande ose teleks, faks, palës që duhet ta marrë njoftimin në adresën e caktuar këtu më poshtë ose në një adresë tjetër të specifikuar nga kjo palë.
Me përjashtim të rasteve kur provohet se është marrë më shpejt, njoftimi konsiderohet i dhënë nëse:
- është dërguar me postë 10 (dhjetë) ditë-pune pas postimit të tij;
- është dërguar me telex, kur përgjigjja përkatëse është marrë;
- është dërguar me faks kur konfirmimi i transmetimit është regjistruar nga faksi i dërguesit. Adresat që u referohen janë:
Blerësi
-	Emri i palës:	__________ _________
-	Adresa:	___________________________
-	Nr. Faksi:	____________________ 
-	Dërguar në vëmendje të: ____________________________
Shitësi
-	Emri i palës:	Ministria e Ekonomisë
-	Adresa: 	Bulevardi Zhan d’Ark, Tiranë
-	Nr. Faksi:	+355 4 364 639
-	Dërguar në vëmendje të:	_____________________________
13.5 Kalimi i të drejtave
Blerësi nuk mund të japë dhe të kalojë ndonjë të drejtë sipas kësaj kontrate në tërësi ose në veçanti pa pasur më parë pëlqimin me shkrim të Shitësit, pëlqim i cili nuk mund të mos jepet pa arsye.
13.6 Kostot dhe taksat
Me përjashtim kur parashikohet ndryshe në këtë kontratë, secila palë do të paguajë shpenzimet e veta që lidhen me negociatat, përgatitjet, nënshkrimet dhe realizimin prej saj të kësaj kontrate dhe të secilit dokument të referuar në të.
13.7 Tërësia e marrëveshjes
Kjo kontratë përbën marrëveshjen e plotë dhe zëvendëson çdo marrëveshje të mëparshme midis palëve në lidhje me objektin e kësaj kontrate.


SHITËSI
Shkëlqesia e Tij, Ministri i Ekonomisë			Për dhe në emër të Blerësit
_________________________				__________________________
Z. Anastas Angjeli					Z. _____________________



Vendim
Nr.221, datë 15.4.2005

Për dhënie fondi ndihme disa partive të reja 

Në mbështetje të nenit 100 të Kushtetutës, të nenit 18 të ligjit nr.8580, datë 17.2.2000 “Për partitë politike”, të neneve 21 e 27 të ligjit nr.8379, datë 29.7.1998 “Për hartimin dhe zbatimin e Buxhetit të Shtetit të Republikës së Shqipërisë” dhe të nenit 7 të ligjit nr.9339, datë 21.12.2004 “Për Buxhetin e Shtetit të vitit 2005”, me propozimin e Ministrit të Financave, Këshilli i Ministrave

Vendosi:

1. Partisë Aleanca Liberal-Demokratike t’i jepet fondi prej 100 000 (njëqind mijë) lekësh, si ndihmë financiare.
2. Partisë së Çështjeve Shqiptare t’i jepet fondi prej 100 000 (njëqind mijë) lekësh, si ndihmë financiare.
3. Këto fonde të përballohen nga fondi rezervë i Këshillit të Ministrave.
4. Ngarkohet Ministri i Financave për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Fatos Nano


Vendim
Nr.225, datë 15.4.2005

Për një shtesë në vendimin nr.579, datë 8.9.1998 të këshillit të ministrave “Për caktimin e rregullave për kthimin e vlerave financiare kreditorëve, që kanë depozituar kapitalet e tyre pranë shoqërive huamarrëse”, të ndryshuar

Në mbështetje të nenit 100 të Kushtetutës dhe të neneve 7 e 13 të ligjit nr.8360, datë 10.6.1998 “Për kriteret dhe mënyrën e shpërndarjes së pasurive të personave juridikë, jobankarë, që kanë marrë hua nga publiku i gjerë”, me propozimin e Kryeministrit, Këshilli i Ministrave

Vendosi:

Në fund të pikës 11 të vendimit nr.579, datë 8.9.1998 të Këshillit të Ministrave, të ndryshuar, shtohet paragrafi, me këtë përmbajtje:

“Për rastet kur mandatarkëtimet ekzistojnë në trajtën e kartelave të kompjuterizuara, me të cilat administratorët e pavarur të shoqërive huamarrëse në administrim kanë saktësuar kapitalin e depozituar, detyrimin e mbetur (borxhin) dhe vlerën për kthim, të llogaritur sipas koeficientit të kthimit të shumave për secilin kreditor, një kopje e të cilave i është përcjellë nga administratorët bankës për zbatim, si dhe kur nuk ka ankesa nga kreditorët për treguesit e llogaritur sa më sipër, administratorët autorizojnë bankën për kryerjen e veprimeve për pagesën e kreditorëve, pa qenë e nevojshme kopja e mandatarkëtimit (dublikata) të dhënë nga shoqëria.
Për kreditorë të veçantë, kur banka dyshon në saktësinë dhe vërtetësinë e kapitalit të depozituar, pagesa e kreditorëve pezullohet përkohësisht, duke i kërkuar huadhënësit të paraqesë kopjen e mandatarkëtimit (dublikatën), në trajtën e kartelës së printuar nga administratorët e pavarur të shoqërive huamarrëse në administrim.”.
Ky vendim hyn në fuqi pas botimit në Fletoren Zyrtare.

Kryeministri
Fatos Nano


Vendim 
Nr.227, datë 15.4.2005

Për një ndryshim në vendimin nr.406, datë 19.6.1995 të këshillit të ministrave “për forcimin e rrjetit hidrometereologjik dhe sizmologjik”, të ndryshuar

Në mbështetje të nenit 100 të Kushtetutës, të nenit 5/1 të ligjit nr.8487, datë 13.5.1999 “Për kompetencat për caktimin e pagave të punës”, të ndryshuar, dhe të nenit 8 të ligjit nr.9339, datë 21.12.2004 “Për Buxhetin e Shtetit të vitit 2005”, me propozimin e Ministrit të Shtetit për Koordinimin dhe të Ministrit të Financave, Këshilli i Ministrave

Vendosi:

1. Pika 2 e vendimit nr.406, datë 19.6.1995 të Këshillit të Ministrave, të ndryshuar, ndryshohet si më poshtë vijon:
“2. Pagesa për vrojtuesit në vendmatjet hidrometereologjike dhe sizmologjike të jetë sipas këtyre kategorive:
I. Për vrojtuesit në vendmatjet e rrjetit hidrometereologjik:
a) Në vendmatjet e kategorisë së parë		6200 lekë në muaj;
b) Në vendmatjet e kategorisë së dytë 		4500 lekë në muaj;
c) Në vendmatjet e kategorisë së tretë		3500 lekë në muaj;
ç) Në vendmatjet e kategorisë së katërt		3200 lekë në muaj.
II. Për vrojtuesit në vendmatjet e rrjetit sizmologjik:
a) Në vendmatjet e kategorisë së parë		6200 lekë në muaj;
b) Në vendmatjet e kategorisë së katërt		3200 lekë në muaj.”.
2. Efektet financiare që rrjedhin nga zbatimi i këtij vendimi, të përballohen nga fondi i pashpërndarë i pagave për mbështetjen e reformave në sistemin e pagave, miratuar në Buxhetin e Shtetit të vitit 2005.
Ky vendim hyn në fuqi pas botimit në Fletoren Zyrtare dhe i shtrin efektet nga data 1 prill 2005.

Kryeministri
Fatos Nano


Vendim
Nr.230, datë 15.4.2005

Për krijimin dhe funksionimin e qendrës kombëtare të cilësisë, sigurisë dhe akreditimit të institucioneve shëndetësore dhe për një shtesë në vendimin nr.306, datë 27.6.2002 të këshillit të ministrave “Për miratimin e strukturës dhe të nivelit të pagave të punonjësve me arsim të lartë në sistemin e ministrisë së shëndetësisë”, të ndryshuar

Në mbështetje të nenit 100 të Kushtetutës dhe të nenit 10 të ligjit nr.9000, datë 30.1.2003 “Për organizimin dhe funksionimin e Këshillit të Ministrave”, me propozimin e Ministrit të Shëndetësisë, Këshilli i Ministrave

Vendosi:

1. Krijimin e qendrës kombëtare të cilësisë, sigurisë dhe akreditimit të institucioneve shëndetësore, si institucion buxhetor, në varësi të Ministrit të Shëndetësisë, për përmirësimin e cilësisë e të shërbimeve shëndetësore, nëpërmjet hartimit të metodave të matjes e zbatimit të standardeve e të treguesve të matshëm për sistemin shëndetësor dhe për promovimin e praktikave më të mira shëndetësore.
2. Emërimi dhe lirimi nga detyra i drejtorit të qendrës kombëtare të cilësisë, sigurisë dhe akredimit të institucioneve shëndetësore bëhet në përputhje me procedurat e përcaktuara në vendimin nr.173, datë 7.3.2003 “Për emërimin, lirimin ose shkarkimin nga detyra të drejtuesve të institucioneve, në varësi të Këshillit të Ministrave, Kryeministrit ose të ministrit”.
3. Efektet financiare, që lindin nga zbatimi i këtij vendimi dhe organika e kësaj qendre të përballohen, përkatësisht, nga buxheti dhe numri i përgjithshëm i punonjësve, miratuar për vitin 2005 për Ministrinë e Shëndetësisë.
4. Lidhjes nr.1, që i bashkëlidhet vendimit nr.306, datë 27.6.2002, t’i shtohet “Lidhja I, (kreu I.10)”, që i bashkëlidhet këtij vendimi, për përcaktimin e pagave të punonjësve të qendrës kombëtare të cilësisë, sigurisë dhe akreditimit të institucioneve shëndetësore.
5. Ngarkohen Ministri i Financave dhe Ministri i Shëndetësisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Fatos Nano

Lidhja 1
(Kreu 1.10)

Struktura e pagave për punonjësit me arsim të lartë në Qendrën Kombëtare të cilësisë, sigurisë dhe akredimit të institucioneve shëndetësore

	Emërtimi
	Paga mujore

	
	Paga e grupit (PG)
	Shtesa për vjetërsi (SHV)
	Shtesa për kualifikim (SHK)
	Shtesa për pozicion (SHP)
	Shtesa për kushte pune (SHKP)
	Totali

	
	1
	2
	3
	4
	5
	

	Drejtor
	9306
	2%
	0
	76 516
	
	Nga..deri...lekë

	Shef sektori
	9306
	2%
	0
	50 666
	
	Nga..deri...lekë

	Specialist
	9306
	2%
	0
	40 326
	
	Nga..deri...lekë


VENDIM
Nr.253, datë 15.4.2005

PËR MIRATIMIN E DISA SHTESAVE DHE NDRYSHIMEVE NË DOKUMENTIN “Rregullorja E SHËRBIMIT TË JASHTËM TË REPUBLIKËS SË SHQIPËRISË”, MIRATUAR ME VENDIMIN NR.839, DATË 17.12.2004 TË KËSHILLIT TË MINISTRAVE

Në mbështetje të nenit 100 të Kushtetutës dhe të pikës 2 të nenit 49 të ligjit nr.9095, datë 3.7.2003 “Për shërbimin e jashtëm të Republikës së Shqipërisë”, me propozimin e Ministrit të Punëve të Jashtme, Këshilli i Ministrave

VENDOSI:

Në dokumentin “Rregullorja e shërbimit të jashtëm të Republikës së Shqipërisë”, miratuar me vendimin nr.839, datë 17.12.2004 të Këshillit të Ministrave, të bëhen shtesat dhe ndryshimet e mëposhtme:
1. Pika 62 ndryshohet, si më poshtë vijon:
“62. Për dhënien e të gjitha gradave diplomatike merren parasysh këto kritere:
a) Vjetërsia në shërbimin e jashtëm;
b) Kualifikimet brenda dhe jashtë vendit;
c) Vlerësimi i punës;
ç) Të mos jetë ndëshkuar me njërën nga masat disiplinore, të parashikuara në pikën 70.”.
2. Në pikën 63 bëhen këto ndryshime e shtesa:
a) Pika 5 shfuqizohet;
b) Pika 63.3 ndryshohet si më poshtë vijon.
“63.3 Plotëson kushtet për marrjen e gradës “ambasador” diplomati:
a) që mban prej 2,5 vjetësh gradën “ministër fuqiplotë”;
b) që ka një përvojë prej 7,5 vjetësh në post drejtues “drejtor drejtorie” e lart, përfshirë këtu periudhat në poste të tjera të larta, sipas përcaktimeve në pikën 63;
c) që ka kryer një mandat të rregullt në postin e ambasadorit, në përputhje me përcaktimin e bërë në paragrafin e katërt, të nenit 37 të ligjit nr.9095. Me mandat të rregullt kuptohet të qenit në detyrën e ambasadorit për një periudhë jo më pak se 2 vjet;
ç) që ka jo më pak se 25 vjet vjetërsi, të përgjithshme, në punë;
d) që ka marrë vlerësime maksimale për rezultatet në punë.
3. Pikat 89.1 dhe 89.2 ndryshojnë si më poshtë vijon:
“89.1 Me vjetërsi të integruar në punë kuptohet shuma e vjetërsisë në punë jashtë shërbimit të jashtëm plus vjetërsinë në punë në shërbimin e jashtëm dhe vjetërsinë e përfituar nga gradat shkencore, sipas përcaktimit të bërë në pikën 4, të pikës 89.2.
89.2 Vjetërsia në punë jashtë shërbimit të jashtëm, për efekt të vjetërsisë së integruar në punë, përllogaritet si më poshtë vijon:
1. Vitet e shërbimit të nëpunësit me arsim të lartë në institucionet shtetërore të të gjitha profileve njihen vjetërsi në shërbimin e jashtëm në raport 1: 0,4.
2. Vitet e shërbimit të nëpunësit me arsim të lartë në poste drejtuese, në institucione qendrore të vendit, njihen vjetërsi në shërbimin e jashtëm në raport 1: 0,6 dhe në poste drejtuese, në institucione të tjera shtetërore të të gjitha profileve, në raport 1:0,5.
3. Vitet e shërbimit në postin e Sekretarit të Përgjithshëm të Presidencës, Kuvendit, Këshillit të Ministrave dhe këshilltarit diplomatik në këto institucione njihen si vjetërsi në shërbimin e jashtëm në raport 1:1 (për rastet kur kanë ardhur në këtë post nga shërbimi i jashtëm i Republikës së Shqipërisë), si dhe drejtor i marrëdhënieve me jashtë, në institucionet qendrore të vendit, njihen si vjetërsi në shërbimin e jashtëm në raport 1: 0,8 për drejtuesit, dhe 1: 0,6 për specialistin.
4. Gradat shkencore “Profesor” dhe “Doktor shkencash”, të fituara në fushat e marrëdhënieve ndërkombëtare, në shkencat shoqërore, shkencat politike dhe në ekonomi, vlerësohen përkatësisht 4 vjet dhe 2 vjet vjetërsi në shërbimin e jashtëm.”.
4. Pas pikës 89.2 shtohet pika 89.3, me këtë përmbajtje:
“89.3. Përfitimi nga dispozitat kalimtare të kësaj rregulloreje, sipas përcaktimeve të bëra në pikat 89.1 dhe 89.2, do të jetë i barabartë me periudhën efektive të vjetërsisë në punë jashtë shërbimit të jashtëm, por jo më shumë se:
a) 6 vjet për diplomatët, që mbajnë gradën shkencore “Doktor shkencash” ose kanë qenë të emëruar, për një periudhë jo më pak se dy vjet, në postin e konsullit të përgjithshëm;
b) 8 vjet për diplomatët, që mbajnë gradën shkencore “Profesor” ose kanë qenë të emëruar, për një mandat jo më pak se 2 vjet, në postin e ambasadorit;
c) 4 vjet për diplomatët, të cilët nuk përmbushin kriteret e përcaktuara në shkronjat “a” dhe “b” të kësaj pike.”.
5. Pika 90 ndryshohet si më poshtë vijon:
“90. Dispozitat e parashikuara në pikat 89 - 92.1 të kësaj rregulloreje janë të vlefshme për të gjithë diplomatët e karrierës, të emëruar në shërbimin e jashtëm, deri në datën e hyrjes në fuqi të rregullores. Diplomatët kanë të drejtën të përfitojnë një herë nga dispozitat kalimtare.”.
6. Pikat 9l, 91.1, 91.2 dhe 91.3, shfuqizohen.
7. Pas pikës 90 shtohet pika 90.1, me këtë përmbajtje:
“90.1 Diplomatët, të cilët nuk përfitojnë nga vjetërsia e integruar në punë dhe u nevojitet jo më shumë se 50 për qind e afatit kohor për përfitimin e një grade më të lartë, me kërkesën e tyre kanë të drejtë ta përfitojnë atë. Në këtë rast, efektet financiare të gradës diplomatike të përfituar dhe llogaritja e afateve për përfitimin e gradës pasardhëse fillojnë në datën kur plotësohet afati kohor për përfitimin e gradës. Deri në plotësimin e këtij afati, diplomati do të marrë page sipas gradës, afatin kohor të të cilës ka plotësuar.”.
8. Pika 7 e pikës 92, ndryshohet si më poshtë vijon:
“7. Plotëson kushtet për marrjen e gradës “ambasador” diplomati:
7.1 që ka jo më pak se 21 vjet vjetërsi të integruar në punë, nga të cilat jo më pak se 11 vjet drejtpërdrejt në shërbimin e jashtëm;
7.2. që ka jo më pak se 7,5 vjet vjetërsi në një post drejtues, nga të cilat:
a) 5,5 vjet në post “drejtor drejtorie” e lart, përfshirë këtu periudhat në poste të tjera të larta, sipas përcaktimeve të pikës 63, dhe një mandat të rregullt (jo më pak se 2 vjet) si ambasador;
b) 7,5 vjet ambasador;
7.3 jo më pak se 25 vjet vjetërsi të përgjithshme në punë;
7.4 vlerësime maksimale në punë për 2 vitet e fundit.”.
9. Pika 92.1 ndryshon numërtim dhe bëhet 93.
10. Pas pikës 93 shtohen pikat 94 e 95, me këtë përmbajtje:
“94. Për të përfituar nga zbatimi i dispozitave kalimtare për marrjen e gradës diplomatike, diplomatët duhet të paraqesin kërkesë me shkrim pranë Komisionit të Gradave dhe Disiplinës, brenda datës 1 qershor 2005.
95. Kreu XIV të zbatohet deri më datën 30 qershor 2005.”.
11. Ngarkohet Ministri i Punëve të Jashtme për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

Kryeministri
Fatos Nano



955

image5.png
Shpenzime proceduriale leke 110 000
Viera totale e shpronesimit leke 17 326 724

REPUBLIKA E SHQIPERISE
MINISTRIA E TRANSPORTIT DHE TELEKOMUNIKACIONIT
DREJTORIA JURIDIKE
QARKU DURRES

Lista e pronareve te pa shpronesuar , te familjes "Lila"ge ndodhen brenda projektit te

Ristrukturimit te Aeroportit te Rinasit .

Lioji i pasurise se paluajtshme: Toke are

Nr Emer Atesia Mbiemri Nr. pas. Toke are
Sip. m2 Cmimi /m2 Viera leke

1lLiman Ramazan Lila 11/186, 3861 1164 4494204
21Sabri Xhemal Lila 11/17, 2925 1164 3404700
3|Shaban Xhemal Lila 11119, 2691 1164 3132324
4lislam Tug Lila 11/21, 6786 1164 7898904
5[Sabri Xhemal Lila 12119, 8680 1164 10103520
" 6|Shaban Xhemal Lila 12/20, 4800 1164 5587200
71Liman Ramazan Lila 12/18, 3600 1164 _, 4190400
Shuma 33343 38811252

Shpenzime proceduriale leke 205 432
Vlera totale e shpronesimit leke 39 016 684

REPUBLIKA E SHQIPERISE
MINISTRIA E TRANSPORTIT DHE TELEKOMUNIKACIONIT

DREJTORIA JURIDIKE

QARKU DURRES

Lista e pronareve ge preken nga projekti i realizuar per instalimin e Dritave te Uijes

se _Aeroportit

" Nene Tereza”

Lioji i pasurise se paluajtshme: toke are

Nr Emer Atesia |Mbiemri Nr. pas. Toke are
Sip. m: | Cmimi I/m2 [Vlera ieke Shenime
1]Asllan Hamdi Kodra 161/5 856 1164 996384 |konfinmim nga Z Rr.P P
2|Fatbardh Ymer Ahmeti 161/4 536 1164 623904 |konfirmim nga ZRr.P.P
| ___ 3lBasri Islam Mana 12112 10757 1164 12521148 | plotesim dokumetacioni
4[Basri iIslam Mana 118/1 1334 1164 1552776 plotesim dokumetacioni
5|ANTA | 160 1308 1164 1522512 konhrmim nga Z.Rr.P P
Shuma 14791 17216724 :





